text:
AARALEN YA ARTIKULO 7
Anap Yoy Kauyamoan tan Paliket Yoy Jehova
“Anap yoy Jehova, amin yon mauyamo ed dalin . . . Anap yoy kauyamoan.”—SOF. 2:3.
KANSION 80 “Tawayan Yo tan Nengneng Yo a si Jehova et Maong”
DIAD SAYAN ARTIKULO *
1-2. (a) Panon ya adeskribe si Moises, tan anto ray ginawa to? (b) Antoy maabig ya rason no akin ya kaukolan tayoy magmaliw ya mauyamo?
DIAD Biblia, si Moises et adeskribe ya “sankauyamoan ed amin a totoo diad tapew na dalin.” (Num. 12:3) Kasin labay ya ibaga na satan ya sikatoy makapuy, agmakapandesisyon, tan natatakot no wala ray onkontra ed sikato? Ontan so nayarin ibaga na arum ed sakey ya mauyamon too. Balet aliwan tua itan. Si Moises et mabiskeg, maples ya mandesisyon, tan makpel ya lingkor na Dios. Diad tulong nen Jehova, sikatoy inmarap ed makapanyarin manuley na Ehipto, indaulo to so manga 3,000,000 ya totoo diad desierto, tan tinulongan toy nasyon na Israel ya taloen iray kalaban da.
2 Anggano agtayo naeeksperiensya iray mairap ya situasyon ya inarap nen Moises, diad kada agew et kaukolan tayoy onarap ed saray totoo odino situasyon ya mairap so magmaliw ya mauyamo. Balet walay maabig ya rason no akin ya kaukolan tayoy magmaliw ya mauyamo. Insipan nen Jehova ya “saray mauyamo et tawiren day dalin.” (Sal. 37:11) Kasin nibagam ya mauyamo ka? Kasin ontan so pakanengneng na arum ed sika? Antis tayon naebatan iratan ya importantin tepet, kaukolan tayo nin amtaen no antoy labay ya ibaga na kauyamoan.
ANTO SO KAUYAMOAN?
3-4. (a) Antoy nayarin pangikomparaan ed kauyamoan? (b) Anto so apatiran kualidad ya kaukolan tayo pian magmaliw tayon mauyamo, tan akin?
3 Say kauyamoan * et singa sakey a marakdakep ya painting. Akin ya nibagan ontan? No panon ya manguusar so pintor na nanduruman balibali ya kolor pian makagawa na painting, kaukolan tayon ipanengneng so nanduruman balibali ya kualidad pian magmaliw tayon mauyamo. Manuna ed saratan ya kualidad so inkamapaabeba, panagpasakop, inkaulimek, tan pakpel. Akin et kaukolan tayo iratan ya kualidad no labay tayon napaliket si Jehova?
4 Saray mapaabeban totoo labat so manpapasakop ed linawa na Dios. Kaiba ed linawa na Dios ya ipatnag tayoy inkaulimek. (Gal. 5:23; Col. 3:12) No gagawaen tayoy linawa na Dios, onsasanok si Satanas. Kanian anggano mapaabeba tan maulimek tayo, bubusolen itayo na dakel ya totoon kabiangan na mundo nen Satanas. (Juan 15:18, 19) Kaukolan tayo sirin so pakpel pian nalabanan tayo si Satanas.
5-6. (a) Akin ya kabkabusol nen Satanas iray totoon mauyamo? (b) Anto ran tepet so ebatan tayo?
5 Say kabaliktaran na toon mauyamo et say toon mapaatagey, agto nakontrol so pasnok to, tan agto uunoren si Jehova. Ontan ya mismo so ugali nen Satanas. Agtayo la pankelawan ya kabkabusol to iray totoon mauyamo! Lapud maong ya ugali ra, lalon ombibitar so inkauges to. Tan mas lalo iran bubusolen nen Satanas lapud papaneknekan da ya sikatoy matila. Akin? Ta anggan antoy ibaga o gawaen to, agton balot napatunda iray mauyamon totoo ya manlingkor ed si Jehova!—Job 2:3-5.
6 Kapigan ya nayarin mairap so magmaliw ya mauyamo? Tan akin ya kaukolan tayon tuloytuloy ya anapen so kauyamoan? Pian naebatan iratan ya tepet, pantongtongan tayo so alimbawa nen Moises, say taloran Hebreo ya nibantak ed Babilonia, tan si Jesus.
KAPIGAN YA MAIRAP SO MAGMALIW YA MAUYAMO?
7-8. Antoy reaksion nen Moises sanen sikatoy agnirespeto?
7 No naikdan na autoridad: Nayarin mairap ed sakey ya walaan na autoridad so mansiansian mauyamo, lalo la no sikatoy agrerespetoen na saramay walad panangasikaso to odino kukuestionen da iray desisyon to. Kasin asalim la itan? Panon to no ontan so ginawa na membro na pamilyam? Antoy magmaliw ya reaksion mo? Imanoen no panon ya inarap nen Moises so ontan ya situasyon.
8 Si Moises so pinili nen Jehova ya mangidaulo ed Israel tan mangisulat ed saray ganggan parad satan ya nasyon. Kanian mapatpatnag ya tutulongan nen Jehova si Moises. Anggaman ontan, sikatoy binalaw na mismon agagi to ya si Miriam tan Aaron tan kinuestion day impanpili to na asawa. No duman too so walad posisyon nen Moises, seguradon sinmanok la tan binmales ed sikara—balet aliwan ontan si Moises. Sikatoy agmainomay ya nasakitan. Akikasi ni ingen ed si Jehova ya ekalen to la so dusa ed si Miriam. (Num. 12:1-13) Akin ya ontan so reaksion nen Moises?
9-10. (a) Panon ya tinulongan nen Jehova si Moises? (b) Antoy naaralan na saray ulo na pamilya tan saray elder ed si Moises?
9 Inabuloyan nen Moises ya sikatoy ipasal nen Jehova. Manga 40 taon antis na satan, sanen si Moises et sakey a prinsipe ed Ehipto, sikatoy aliwan mauyamo. Diad tua, main-inomay toy onsanok kanian pinatey to so sakey a laki ya inisip ton manmamaltrato ed arum. Inisip nen Moises ya abobonan nen Jehova so ginawa to. Diad loob na 40 taon et tinulongan nen Jehova si Moises ya natalosan ya aliwa labat ya pakpel so kaukolan to pian nidaulo to iray Israelita; kaukolan toy magmaliw ya mauyamo. Pian magmaliw ya mauyamo, kaukolan to met so magmaliw ya mapaabeba, mapasakop, tan maulimek. Atan so importantin leksion ya naaralan to tan nagmaliw ya maong ya manangasikaso.—Exo. 2:11, 12; Gawa 7:21-30, 36.
10 Natan, nepeg ya aligen na saray ulo na pamilya tan saray elder so alimbawa nen Moises. Sano walay agmanrespeto ed sikayo, agkayo komon main-inomay ya nasakitan. Mapaabeba yon bidbiren so antokaman ya lingo yo. (Ecl. 7:9, 20) Mapasakop yon unoren iray instruksion nen Jehova no panon yon asikasoen iray problema. Tan komon ta lanang ya maulimek so ebat yo. (Pro. 15:1) No ontan so gagawaen na saray ulo na pamilya tan saray manangasikaso, napapaliket day Jehova, makakatulong ira pian niwala so kareenan, tan nipapanengneng day maong ya alimbawa no panon so magmaliw ya mauyamo.
11-13. Anton alimbawa so impanengneng na taloran Hebreo ya nepeg tayon aligen?
11 No napapasegsegang: Manlapu la nensaman, saray lingkor nen Jehova et papasegsegangen na saray totoon manuley. Nayarin aakusaan da tayo na nanduruman “krimen,” balet say talagan rason et lapud ‘uunoren tayoy Dios bilang manuley imbes a saray totoo.’ (Gawa 5:29) Nayarin balawen, ipriso, odino sakitan da tayo ni ingen ed pisikal. Balet diad tulong nen Jehova, agtayo ombabales noagta maulimek tayo nin siansia anggano nasusubok tayo.
12 Imanoen pa so alimbawan impanengneng na taloran Hebreo ya nibantak ed Babilonia—si Hananias, Misael, tan Azarias. * Ingganggan ira na ari na Babilonia ya ondakmomo ed balbaleg a balitok ya imahen. Diad maulimek a paraan, impaliwawa da ed ari no akin ya agda labay so mandayew ed imahen. Nampasakop ni ran siansia ed Dios anggano tinaktakot ira na ari ya ibuntok to ra ed mandarlang ya hurno. Inliktar a tampol nen Jehova irayan lalaki, balet agda itan inilaloan. Imbes, mabulos dan inawat so antokaman ya iyabuloy nen Jehova ya nagawa. (Dan. 3:1, 8-28) Pinaneknekan da ya saray totoon mauyamo et talagan makpel—anggapo so ari, panagtaktakot, tan dusa ya nayarin mamakapuy na determinasyon tayo ya “[si Jehova] labat so dayewen” tayo.—Exo. 20:4, 5.
13 No nasusubok so katooran tayod Dios, panon tayon naalig irayan taloran Hebreo? Mapaabeba tayon manmatalek ya tulongan itayo nen Jehova. (Sal. 118:6, 7) Maulimek tan marespeto tayon onebat ed saramay mangaakusa ed sikatayo. (1 Ped. 3:15) Tan agtayon balot manggagawa na antokaman ya maneral ed maapit ya relasyon tayo ed maaron Ama tayo.
14-15. (a) Antoy nayarin nagawa no nai-stress tayo? (b) Base ed Isaias 53:7, 10, akin ya nibaga tayon si Jesus so sankaabigan ya alimbawa ed pangipanengneng na kauyamoan anggano nanaaburido?
14 No nanaaburido odino nai-stress: Amin tayo et nai-stress lapud nanduruman rason. Nayarin nalikna tayo itan antis na eksamin diad eskuelaan odino no walay pagawa da ed sikatayo diad trabaho. Anggan say panisip labat ed pampatambal tayo et makapa-stress la. No nai-stress tayo, mairap so magmaliw ya mauyamo. Nayarin nasyodotan tayo ed saray situasyon ya dati et anggapo labat ed sikatayo. Nayarin makapansalita tayoy ansakit tan aliwliway pantrato tayod arum. No bilang ta nai-stress ka, nonot moy alimbawa nen Jesus.
15 Diad unor la ran bulan nen Jesus diad dalin, sikatoy naaburidon maong. Amta to ya sikatoy pateyen tan manirap ya maong. (Juan 3:14, 15; Gal. 3:13) Manga pigaran bulan antis na ipatey to, imbaga to ya agaylay pakakagonigon to. (Luc. 12:50) Tan pigaran agew labat la antis na ipatey to, imbaga to: “Nagogonigon ak.” Nanengneng tayo ya sikatoy mapaabeba tan mapasakop ed Dios nen ibabalikas toy liknaan to diad pikakasi: “Ama, ilaban mo ak ed sayan oras. Balet, saya so makasengeg no akin a sinmabi ak ed sayan oras. Ama, igloriam so ngaran mo.” (Juan 12:27, 28) Nen asabi lay oras, makpel ya inyawat nen Jesus so sarili to ed saray kabusol na Dios, ya amatey ed sikato diad ansakisakit tan makapabaing ya paraan. Anggano nanaaburido tan maniirap ya maong, mapaabeba ton ginawa so linawa na Dios. Talagan nibaga tayo sirin ya si Jesus so sankaabigan ya alimbawa ed pangipanengneng na kauyamoan anggano nanaaburido!—Basaen so Isaias 53:7, 10.
16-17. (a) Panon ya asubok so kauyamoan nen Jesus lapud saray kakaaro to? (b) Panon tayon naalig si Jesus?
16 Diad samay sampot a labi na bilay nen Jesus diad dalin, asubok so kauyamoan to lapud saray sankaapitan ya kakaaro to. Isip mo pa ray pakakaaburidoan nen Jesus ed saman a labi. Kasin sikatoy mansiansian matoor anggad patey? Akadepende ed sikato so bilay na binilyon a totoo. (Roma 5:18, 19) Say mas importantin sankanonot to et say reputasyon na Ama to. (Job 2:4) Insan, diad samay sampot a pangdem ya kaiba to ray sankaapitan ya kakaaro to, saray apostol to, ‘nansasangsangan ira no siopad sikara so manunaan.’ Aminpiga la ran impetek nen Jesus nipaakar ed saya, kaiba lay impangipetek tod sikara diad asasakbay ya oras ed saman a mismon labi! Balet makapadinayew ta agsinmyodot si Jesus. Imbes, sikatoy nansiansian kalmado. Maar-aro balet mapekder ton impaliwawa lamet so ugali ya nepeg dan ipatnag. Insan kinomendaan to ray kakaaro to lapud matoor iran nansiansia a kaiba to.—Luc. 22:24-28; Juan 13:1-5, 12-15.
17 No nagawa itan ed sika, anto kasi reaksion mo? Sarag tayon aligen si Jesus tan mansiansia tayon kalmado anggano nanaaburido o nai-stress tayo. Mabulos tayon unoren so ganggan nen Jehova ya “itultuloy yon itepel so sakey tan sakey.” (Col. 3:13) Napakiwas itayon unoren iyan ganggan no tandaan tayo ya amin tayo et wala ray nibabaga tan nagagawaan tayo ya makapasyodot ed arum. (Pro. 12:18; Sant. 3:2, 5) Tan no walay maabig ya nanenengneng mod arum, ibagam ed sikara.—Efe. 4:29.
AKIN A TULOYTULOY TAYON ANAPEN SO KAUYAMOAN?
18. Panon ya tutulongan nen Jehova iray mauyamon totoo ya makapandesisyon na duga, tan antoy nepeg dan gawaen?
18 Makapandesisyon tayoy duga. No nanairapan tayon mandesisyon, tulongan itayo nen Jehova ya makapandesisyon na duga—basta mauyamo tayo. Insipan to ya dengelen to so “kerew na saray mauyamo.” (Sal. 10:17) Tan agto labat dengelen so kerew tayo. Insipan na Biblia: “Iwanwan to ray mauyamo ed no antoy duga, tan ibangat tod sikara so dalan to.” (Sal. 25:9) Iiter nen Jehova itan ya panangiwanwan diad panamegley na Biblia tan saray niimprintan publikasyon, * saray video, tan saray pantitipon ya itatarya na “matoor tan makabat ya aripen.” (Mat. 24:45-47) Balet nepeg tayon gawaen so betang tayo, ya mapaabeba tayon bidbiren ya kaukolan tayoy tulong, aralen tayo iray itatarya nen Jehova, tan mabulos tayon iyaplika so nanaaralan tayo.
19-21. Anton lingo so agawaan nen Moises diad Kades, tan anto ran leksion so naaralan tayo ed satan?
19 Napaliisan tayoy makagawa na lingo. Isipen pa lamet si Moises. Pigaran dekada ya sikatoy nansiansian mauyamo tan apaliket toy Jehova. Balet nen magano lan manampot so 40 taon ya mairap ya impanbiahe ra ed kalawakan, agnipanengneng nen Moises so kauyamoan. Say atsi to, say posiblin tinmulong pian niliktar so bilay to diad Ehipto, et kakkapatey to ed saman tan imponpon ed Kades. Tan ibabaga lamet na saray Israelita ya ag-ira naaasikason maong. Diad saya et “kinolkol na saray totoo si Moises” lapud anggapoy danum. Anggano dakdakel lay anengneng dan milagro ya ginawa nen Jehova panamegley nen Moises tan anggano abaybayag la ya masakripisyon idadaulo ira nen Moises, nanreklamo ni ran siansia. Aglabat ira nanreklamo ya anggapoy danum noagta tinetel da met si Moises, ya singa kasalanan to no akin ya apaet ira.—Num. 20:1-5, 9-11.
20 Sinmanok a maong si Moises kanian agto apansiansia so inkaulimek to. Imbes ya mansalita ed bato, ya singa ingganggan nen Jehova, nampasnokan to ray totoo tan inggloria toy sarili to. Insan, amidua ton imbasig so baston to ed baleg a bato tan pinmaway so amayamay a danum. Lapud inkamapaatagey tan sanok, balbaleg ya lingo so agawaan nen Moises. (Sal. 106:32, 33) Tan lapud temporaryon naandi so kauyamoan to, sikatoy agnaabuloyan ya onloob ed Insipan a Dalin.—Num. 20:12.
21 Makaaral tayo na importante iran leksion ed sayan inkagawa. Unona, nepeg ya naynay tayon pansagpotan ya pansiansiaen so mauyamon ugali tayo. No agtayo nipanengneng itan anggan magano labat, nayarin magmaliw tayon mapaatagey tan ompan makapansalita tan makagawa tayo na aliwa. Komadua, mairap so mansiansian mauyamo no nai-stress tayo, kanian pansagpotan tayon ipatnag itan anggano aliwan mainomay.
22-23. (a) Akin a nepeg tayon itultuloy ya anapen so kauyamoan? (b) Antoy ipapanengneng na saray balikas ya nabasad Sofonias 2:3?
22 Naprotektaan itayo. Magano lan ekalen nen Jehova so amin ya mauges a totoo ed dalin, tan saray mauyamo labat so mansiansia. Insan niwala la so tuan kareenan diad dalin. (Sal. 37:10, 11) Kasin sakey ka ed saratan ya mauyamo? On, no gawaen mo so ibabaga nen Jehova ya insulat nen propeta Sofonias.—Basaen so Sofonias 2:3.
23 Akin et imbaga na Sofonias 2:3 ya, “Nayarin niyamot kayo”? Aglabay ya ibaga na saratan a balikas ya agsarag nen Jehova ya protektaan iramay malabay ya mamaliket ed sikato tan saramay aaroen to. Imbes, ipapanengneng na satan ya walay nepeg tayon gawaen pian naprotektaan tayo. Posible ya makaliktar tayo ed “agew na sanok nen Jehova” tan manbilay tayo na andi-anggaan no pansasagpotan tayo la natan ya anapen so kauyamoan tan paliketen si Jehova.
KANSION 120 Aligen so Inkauyamo nen Kristo
^ par. 5 Anggapo ed sikatayo so niyanak ya mauyamo. Kaukolan tayon aralen so magmaliw ya mauyamo. Nayarin mauyamo tayo no midedeneng tayo ed saray mareen ya totoo, balet ompan mairap tayoy mansiansian mauyamo no kaarap tayo iray mapaatagey ya totoo. Pian niwala ed sikatayo iyan balibalin kualidad ya kauyamoan, pantongtongan tayo ed sayan artikulo so pigaran mairap ya situasyon ya nayarin arapen tayo.
^ par. 3 KABALIKSAN NA SALITA: Kauyamoan. Say toon mauyamo et maomaong so pidedeneng tod arum tan kalmado nin siansia anggano walay rason ton onsyodot. Inkamapaabeba. Say toon mapaabeba et aliwan malastog o mapaatagey; ipapasen ton mas atagey so arum nen say sikato. No say tutukoyen et say inkamapaabeba nen Jehova, mankabaliksan itan ya maaro tan mapangasi so pidedeneng to ed saray abeba nen say sikato.
^ par. 12 Saray taga Babilonia et nginaranan da irayan taloran Hebreo na Sadrac, Mesac, tan Abednego.—Dan. 1:7.
^ par. 18 Singa bilang, nengnengen so artikulon “Manggawa na Saray Desisyon a Mamagalang ed Dios,” ya im-publish ed Abril 15, 2011 ya isyu na Say Panag-bantayan.
^ par. 59 DESKRIPSION NA LITRATO: Si Jesus et nansiansian maulimek, tan kalmado ton impetek iray disipulo to kayari dan nansasangsangan no siopad sikara so manunaan.


c: text/html

text:
Kasin Nanonotan Yo?
Binasam ta iray agano nin isyu na Say Panag-bantayan tan The Watchtower? Salim pa sirin ya ebatan irayan tepet:
Panon tayon naerep so apoy na anggapoy kontrol a panagsalita?
Kaukolan tayon usisaen no antoy walad puso tayo. Imbes ya kritikoen so agi tayo, kaukolan tayon usisaen no akin ya ontan so iisipen tayod sikato. Kasin krikritikoen tayo lapud mas labay tayon saray nagagawaan tayo so naimano pian ompaway a mas maabilidad tayo? Sakey ni, no makritiko tayo palooren na satan so situasyon?—8/15, pahina 21.
Panon ya napatnagan ed Ganggan so panmoria na Dios ed saray bibii?
Nanliketan na saray Israelitan bibii so magenap a kawayangan tan edukasyon. Sikaray nepeg ya igalang tan respetoen, tan protektaan iray kanepegan da.—9/1-E, pahina 5-7.
Diad panasingger na agew nen Jehova, anto ran ebento so magano lan nagawa?
“Kareenan tan kaligenan!” so iyeyag. Atakien tan deralen na saray nasyon so Makapanyarin Babilonia. Atakien iray totoo na Dios. Onsabi so bakal na Armagedon, tumbokan na pangibasileng ed si Satanas tan ed saray demonyo to diad kaaralman.—9/15, pahina 4.
Panon tayon nagunggonaan ed agpakaamta no kapigay isabi anggaan?
Makatulong so agpakaamta ed eksakton agew odino oras na isabi na satan pian napaneknekan no antoy walad puso tayo. Mangiter iyad sikatayo na pankanawnawan napaliket so puso na Dios. Papasesegen itayo na saya a mansakripisyo tan sigpot a manmatalek ed Dios tan ed Salita to. Ontan met, tutulongan itayo na saray kaplesan a subok pian napasimbaloy bilay tayo.—9/15, pahina 24-25.
Panon a makatulong so Genesis 3:19 sano mikatunongan tayod sakey a manisia ed impierno?
Ibabaga na teksto ya no ompatey si Adan sikatoy ompawil ed dabok, aliwan impierno so laen to.—10/1, pahina 13.
Siopay irerepresenta na “pitoran bitewen” a walad kawanan a lima nen Jesus ya abitlad Apocalipsis 1:16, 20?
Irerepresenta na saraya iray alanaan a manangasikaso, tan onaplika met itan ed saray manangasikaso ed kongregasyon.—10/15, pahina 14.
Antoy gawaen na sanasawa no wala ray utang da?
Kaukolan ya pantongtongan da itan ed kalmadon paraan. Makatulong no analisaen day badyet da. Sarag da kasin arumay naaalmo da odino bawasay panggagastosan na pamilya? Nepeg day mandesisyon no dinan iran utang so unaen dan bayaran, nayarin mitongtong irad saray akiutangan da. Balet nepeg a realistiko ira tan agbastabasta manggagastos. (1 Tim. 6:8)—11/1-E, pahina 19-21.
Panon ya impanengneng nen Jesus so mapaabeban ugali ya abitlad Isaias 50:4, 5?
Nabasad saratan a bersikulo a say walaan na “dila na saray abangatan” et ‘ag-ombeneg.’ Impanengneng nen Jesus so mapaabeban ugali tan dinengel ton maong so ibabangat ed sikato na Ama to. Sikatoy akaparaan tan labalabay toy paibangat ed si Jehova, naobserbaan toy alimbawa na kapaabebaan nen Jehova diad impangipatnag toy panangasi ed makasalanan a totoo.—11/15, pahina 11.
Panon a say sakey ya espisyal ya selyo na Estonia et mamapaneknek ed katooran na Saray Tasi nen Jehova?
Nen 2007, say National Post Office so angipaway na sakey a selyo a mangibabaga ed impamatey ed saray Estonian na saray onsusuportad si Stalin. Akasulat ditan so numero 382, a manutukoy ed bilang na saray Tasi tan saray anak da ya inawit ed saray labor camp ed Russia nen 1951.—12/1-E, pahina 27-28.

robotstxt: allowed

filter: keep


text:
AARALEN YA ARTIKULO 34
No Panon Kan Magmaliw a Maliket ed Balon Asainmin Mo
“Say Dios et matunong kanian agto lingwanan so gawa yo tan say aro ya impanengneng yo parad ngaran to.”—HEB. 6:10.
KANSION 38 Pabiskegen To Ka
DIAD SAYAN ARTIKULO *
1-3. Anto ray pigaran rason no akin ya anguman so asainmin na arum ya walad special full-time?
“KAYARI na 21 ya makapaliket iran taon ya impanlingkor mi bilang misionero, kaukolan mi lan asikasoen so apatiran atateng mi ta nagmaliw lan makapuy so laman da,” so inkuan nen Robert tan Mary Jo. “Maliket kami ed pangaasikaso mid sikara. Balet talagan ansakit so itaynan ed lugar ya naar-aro mi la.”
2 “Nen naamtaan mi ya agkami la makapawil ed asainmin mi lapud agla iyabuloy na bunigas mi, manakis kami,” so inkuan nen William tan Terrie. “Anampot la so papablien min panaglingkor ed si Jehova diad arum a bansa.”
3 “Amta mi ya labay na saray onsusumpa ya isara so sangan opisina ya panlilingkoran ko,” so inkuan nen Aleksey. “Balet siansia nin abigla kami nen agawa itan tan kaukolan min taynanan so Bethel.”
4. Anto ran tepet so ebatan ed sayan artikulo?
4 Nilibo met ya membro na pamilyan Bethel tan arum ni ya walad special full-time so akaawat na balon asainmin. * Sarayan matoor ya agagi et nayarin nairapan ya taynanan so asainmin ya pinabpabli da. Antoy makatulong ed sikara pian makaadapta ra ed pananguman? Panon mo ran natulongan? Saray ebat ed sarayan tepet et makatulong ed sikatayon amin no bilang ta wala ray nagawan pananguman ed bilay tayo.
NO PANON TAYON MAKAADAPTA ED PANANGUMAN
5. Anto ray nayarin epekto ed sikatayo no manguman so asainmin tayo?
5 Balanglan diad field o diad Bethel so panlilingkoran tayo, nayarin naar-aro tayo iray totoo ditan tan anggan say mismon lugar ya panlilingkoran tayo. Kanian no kaukolan tayon taynanan so asainmin tayo, manermen tayon maong. Nailiw tayo iray agagi ya nataynanan tayo, tan mapaga tayod sikara, lalo la no say rason na itaynan tayo et lapud panamasegsegang. (Mat. 10:23; 2 Cor. 11:28, 29) Sakey ni, no nawalaan tayoy balon asainmin, nayarin mairap so onadapta ed balon kultura. Nayarin ontan so nalikna tayo anggano say laen tayo et diad lugar ya nanlapuan tayo. “Singa alingwanan mi lay sarili min kultura tan anggan say panagpulong ed sarili min lenguahe,” so inkuan nen Robert tan Mary Jo. “Pakalikna mi et singa kami dayo ed sarili min bansa.” Wala ray akaawat na balon asainmin ya nayarin abigla ed saray gastos ya agda inilaloan. Nayarin aburido ra ed no anto lay nagawa ed sikara. Anto ray makatulong?
6. Panon tayon mansiansian maapit ed si Jehova?
6 Mansiansian maapit ed si Jehova. (Sant. 4:8) Panon tayon nagawaan itan? Diad panmatalek tayo ed sikato bilang “Dumerengel na pikakasi.” (Sal. 65:2) “Ibalikas yod sikato so amin a walad puso yo,” so imbaga na Salmo 62:8. Sarasarag nen Jehova ya “gawaen so mas ni nen say amin a bengatlan kekerewen odino iisipen tayo.” (Efe. 3:20) Aliwa labat ya saray espisipikon kekerewen tayo so sarag ton iter. Nayarin sikatoy manggawa met na bengatlan agtayo iilaloan, ya mas ni nen say naisip tayo, pian nasolusyonan so problema tayo.
7. (a) Antoy makatulong pian mansiansia tayon maapit ed si Jehova? (b) Base ed Hebreo 6:10-12, antoy resulta no agtayo itunda so matoor ya panlilingkor tayo ed si Jehova?
7 Pian mansiansia tayon maapit ed si Jehova, basaen so Kasulatan ya inagew-agew tan dalepdepen itan. “Pansiansia yon regular so panagdayew na pamilya tan panagparaan parad aral, a singa gagawaen yo diad datin asainmin yo,” so inkuan na sakey a datin misionero. Ontan met, pansiansiam so inkaseseg mo ed panagpulong diad balon kongregasyon mo. Aglingwanan nen Jehova iramay agda itutunda so matoor ya panlilingkor da ed sikato, anggano agda la nagawaan iray datin gagawaen da.—Basaen so Hebreo 6:10-12.
8. Panon ya makatulong so ibabaga na 1 Juan 2:15-17 pian napansiansiam ya simpli so bilay mo?
8 Pansiansiaen a simpli so bilay. Agmo aabuloyan ya lapud saray kapagaan ed mundo nen Satanas et ‘nasakbongan’ iray espiritual ya aktibidad mo. (Mat. 13:22) Agka manpapaapekto ed panedesdes na sayan mundo odino ed pangokombinse na saray kakaarom o kakanayon mo ya kaukolan moy mananap na dakel a kuarta pian mainaway bilay mo. (Basaen so 1 Juan 2:15-17.) Manmatalek kad si Jehova, ta isisipan to ya itarya toy amin ya pankaukolan mod espiritual, emosyonal, tan materyal “diad dugan panaon.”—Heb. 4:16; 13:5, 6.
9. Base ed Proverbio 22:3, 7, akin et importante ya agtayo onutang no agmet kaukolan, tan antoy makatulong pian makapanggawa tayoy dugan desisyon?
9 Ag-onuutang no agmet kaukolan. (Basaen so Proverbio 22:3, 7.) Nayarin magastos so iyalis ed sakey a lugar, tan nayarin sengegan itan na pakautang. Kanian manalwar ka ta ompan wala ray nasasaliw mo ya agmo met kaukolan tan lapud satan et makautang kay baleg. No onaarap tayod mairap ya situasyon, singa bilang, no walay aasikasoen tayon kapamilya ya mansasakit, nayarin mairap so mandesisyon no panon kabaleg ya kuarta so kaukolan tayon bayesen. No ontay situasyon mo, tandaan ya makatulong so “pikakasi tan masimoon a pikekerew” pian makapanggawa kay dugan desisyon. Ebatan nen Jehova iratan ya pikakasim diad pangiter tod sika na kareenan ya ‘manbantay ed pusom tan nonot mo’ pian mansiansia kan kalmado tan makapandesisyon ka no antoy sankaabigan a gawaen.—Fil. 4:6, 7; 1 Ped. 5:7.
10. Panon tayon nawalaan na balon kakaaro?
10 Pansiansiaen so maong a relasyon ed arum. Ibagam so naliliknam tan saray irap ya dadalanen mo ed saray maapit ya kakaarom, lalo la ed saramay dinmalan met ed ontan a situasyon. No ontay gawaen mo, nayarin onlemew so liknaan mo. (Ecl. 4:9, 10) Kaarom nin siansia iramay kaarom ed datin asainmin mo. Natan, kaukolan moy nawalaan na balon kakaaro diad balon asainmin mo. Panon kan nawalaan na balon kakaaro? Tandaan ya pian nawalaan kay kaaro, kaukolan ya makaaro ka. Istoryam iray balibalin eksperiensyam, tan ipaliknam so liket mo ed panaglingkor mod si Jehova. Ompan say arum ed kongregasyon et agda natalosan no akin ya inar-arom so full-time a panaglingkor, balet ompan wala ray napaseseg ed alimbawam tan magmaliw a kakaarom. Anggaman ontan, manalwar ka ta ompan onlad sika so dayew lapud saray agawaan mo, tan paliisan moy mangibaga na saray negatibon naliliknam.
11. Panon yon napansiansian maliket so relasyon yon sanasawa?
11 No bilang ta kaukolan yon taynanan so asainmin yo lapud walay sakit nen asawam, agmo tetetelen. Balet no sika so walaan na sakit, agka nakokonsiensia, ya isipen mon walay kasalanan mod asawam. Tandaan, sikayon dua et “sakey a laman,” tan insipan yod si Jehova ya asikasoen yoy sakey tan sakey antokaman so nagawa. (Mat. 19:5, 6) No tinaynan yoy asainmin yo lapud impanlukon ya anggapo ed plano, seguroen yo ya amta na anak yo ya sikatoy mas importante nen say datin asainmin yo. Ipaseguro yo ya sikatoy ipapasen yon “sakey a tumang” ya nanlapud Dios. (Sal. 127:3-5) Ontan met, istorya yod sikato iray balibalin eksperiensya yo diad datin asainmin yo. Ontulong itan pian napaseseg so anak yo ya usaren so bilay to pian manlingkor met ed si Jehova ya full-time, a singa ginawa yo nensaman.
NO PANON YA MAKATULONG SO ARUM
12. (a) Panon tayon natulongan iray walad full-time a panaglingkor pian makapansiansia ira ed asainmin da? (b) Antoy nagawaan tayo pian mainomay iran makaadapta ed balon asainmin da?
12 Nakomendaan so dakel ya kongregasyon tan indibidual ya gagawaen day anggaay nayarian da pian natulongan iray walad full-time a panaglingkor ya mansiansia ed asainmin da. Papasesegen da ray walad full-time, iikdan da ra na pinansyal odino materyal a pankaukolan da, odino tutulongan da ran mangasikaso ed saray kapamilya ra. (Gal. 6:2) No bilang ta wala ray agagi ya walad full-time a panaglingkor ya akaawat na balon asainmin diad kongregasyon yo, agyo iisipen ya walay ginawa ran aliwa odino adisiplina ira. * Imbes, tulongan yo ra pian mainomay iran makaadapta ed impanguman na situasyon da. Maaro yo ran abrasaen tan komendaan yo ra ed kimey ya agawaan da, anggano limitado lay nagagawaan da natan lapud ikakapuy na laman. Mikaaro kayo ed sikara. Seguradon makaaral kayo ed kakabatan tan eksperiensya ra, tan ed naawat dan panangipasal.
13. Anto ran tulong so niiter tayo ed saramay akaawat na balon asainmin?
13 Diad gapo, saramay akaawat na balon asainmin et nayarin kaukolan day tulong diad pananap day panayaman tan trabaho, nipaakar ed transportasyon, tan arum nin pankaukolan da. Nayarin kaukolan da met ya naamtaan iray impormasyon nipaakar ed pambayar na buis tan pangala na insurance. Agtayo ipapalikna ed sikara ya kaskasian ira. Imbes, importante ya ipalikna tayo ya natatalosan tayoy situasyon da. Ompan nanairapan ira lapud walay sakit da odino lapud walay sakit na kapamilya ra. Nayarin maneermen ira ed impatey na inad-aro da. * Tan anggano agda ibabaga, ompan maneermen met ira lapud nanailiw da iray kakaaro da ed datin asainmin da. Nayarin anggan sikara et agda natatalosan so nanduruman nalilikna ra tan ag-iratan tampol ya naandi.
14. Panon ya tinulongan na saray agagi so sakey a sister pian makaadapta ed balon asainmin to?
14 Natulongan mo ran makaadapta no ibaan mo ra diad panagpulong tan no pasesegen mo ra panamegley na alimbawam. “Diad datin asainmin ko, inagew-agew ya walay iyaaralan ko na Biblia,” so kuan na sakey a sister ya abayag a nanlingkor diad arum a bansa. “Diad balon asainmin ko, mairap so nawalaan na pankanawnawa ya anggan mangibasa labat na Biblia odino mangipabantay na video diad ministeryo. Balet intagar ak na saray kakongregasyon mi ed saray papawilen tan iyaaralan da. Nen anengneng koy seseg tan pakpel na saray agagi ya mangikondukta na progresibon panangiyaral na Biblia, mas nagmaliw ak ya positibo. Naaralan koy mangigapo na tongtongan diad sayan balon teritorya. Akatulong irayan amin pian ompawil so liket ko.”
ITULTULOY MON GAWAEN SO ANGGAAY NAYARIAN MO!
15. Antoy nagawaan mo pian magmaliw ya maabig so resulta ed balon asainmin mo?
15 Walay nagawaan mo pian magmaliw ya maabig so resulta ed balon asainmin mo. Agmo iisipen ya walay ginawam ya aliwa ed datin asainmin mo odino anggapo lay masyadon kanam. Isip mo no panon kan tutulongan nen Jehova natan, tan itultuloy moy manpulong. Alig mo iramay matoor ya Kristiano nen inmunan siglo. Anggaman nitaytayak ira ed nanduruman pasen na dalin, “inyaabawag da so maong a balita nipaakar ed salita na Dios.” (Gawa 8:1, 4) Saray sagpot mo ed panagpulong et nayarin mamawala na maabig iran resulta. Singa bilang, wala ray payunir ya pinataynan na gobierno ed sakey a bansa ya inmalis ed asingger a bansa ya dakel so totoon mansasalita na lenguahe ra. Diad loob labat na pigaran bulan, wala ray aporma ya grupo ed satan ya lenguahe tan maples iratan ya onaaligwas.
16. Panon kan magmaliw ya maliket ed balon asainmin mo?
16 “Say liket ya iiter nen Jehova so biskeg yo.” (Neh. 8:10) Nepeg ya say manunan lapuan na liket tayo et si Jehova, aliwan say asainmin tayo, anggano papablien tayo itan ya maong. Kanian itultuloy moy manakar ya kaibay Jehova tan manmatalek ka ya ikdan to kay karunongan, panangigiya, tan suporta. Tandaan mo ya naar-arom so datin asainmin mo lapud inter moy sankaabigan mo pian natulongan iray totoo. Iter mo met so sankaabigan mo ed balon asainmin mo tan nengneng mo no panon kan tulongan nen Jehova pian naar-arom met itan.—Ecl. 7:10.
17. Antoy nepeg tayon tandaan nipaakar ed asainmin tayo natan?
17 Nepeg tayon tandaan ya say panaglingkor tayod si Jehova et agmangangga, balet say asainmin tayo natan et temporaryo labat. Diad balon mundo, nayarin manguman so asainmin tayo. Si Aleksey, ya abitla ed gapo, et manisia ya saray naeeksperiensya to natan et ontutulong pian magmaliw ya akaparaan ed asainmin tod arapen. “Amtak ya tua si Jehova tan say balon mundo, balet singa arawdawi ed siak si Jehova tan singa mabayag ni balon mundo,” so imbaga nen Aleksey. “Balet natan, kombinsido ak ya walad arapan ko si Jehova tan magano ak lan makasabi ed balon mundo.” (Gawa 2:25) Antokaman so asainmin tayo, itultuloy tayoy manakar ya kaiba si Jehova. Agto tayon balot taynan, tan tulongan to tayon magmaliw ya maliket ed amin ya gagawaen tayo parad sikato—anggan iner so kawalaan tayo.—Isa. 41:13.
KANSION 90 Manpapasesegan
^ par. 5 Wala ray agagi ya walad special full-time ya kaukolan dan taynanan so asainmin da odino makaawat iray balon asainmin. Aralen tayo ed sayan artikulo iray subok ya aarapen da tan no anto ray makatulong pian mas mainomay day onadapta ed pananguman. Aralen tayo met no antoy nagawaan na arum pian napaseseg tan natulongan ira, ontan met ed saray prinsipyo ya makatulong ed sikatayon amin no wala ray nagawan pananguman ed bilay tayo.
^ par. 4 Dakel met ya brother ya walaan na responsabilidad ed kongregasyon so angipasa ed saray responsabilidad da ed mas ugaw iran brother nen asabi da so espisipikon edad. Nengnengen iray artikulon “Sikayo Ran Maedad Lan Kristiano—Papablien nen Jehova so Katooran Yo,” diad Say Panag-bantayan ya Setyembre 2018, tan “Mansiansian Kalmado Anggano Manguuman so Sirkumstansya Tayo,” diad Say Panag-bantayan ya Oktubre 2018.
^ par. 12 Saray elder ed kongregasyon ya nanlapuan da et nepeg ya mangipawit a tampol na letter of introduction pian makapantultuloy ira ed panlilingkor da bilang payunir, elder, odino ministeryal a lingkor.
^ par. 13 Nengnengen so seryen “Tulong Parad Saray Inateyan,” ya walad 2018 ya Onliing! No. 3.
^ par. 57 DESKRIPSION NA LITRATO: Sanasawa ya kaukolan da lan taynanan so asainmin da bilang misionero diad arum a bansa tan makakaakis iran manpapatanir ed saray kakongregasyon da.
^ par. 59 DESKRIPSION NA LITRATO: Sanen samay sanasawa et wala la rad bansa da, maseet iran manpipikasi ed si Jehova ya tulongan to ran nasarag iray subok ya aarapen da.
^ par. 61 DESKRIPSION NA LITRATO: Diad tulong nen Jehova, akapawil so sanasawa ed full-time ya panaglingkor. Uusaren da so lenguahen naaralan da nen misionero ni ra pian pulongan iray dayo ed teritorya na balon kongregasyon da.


text:
Siopa so Labay Mon Mamidbir ed Sika?
“Say Dios et matunong kanian agto lingwanan so gawa yo tan say aro ya impanengneng yo parad ngaran to.”—HEB. 6:10.
1. Antoy natural labat ya labay tayon amin, tan antoy kaiba ed satan?
ANTOY naliknam no say sakey ya kabat mo tan rerespetoen mo et alingwanan toy ngaran mo, odino say mas makapaermen ni ingen et agto ka la nabidbir? Talagan makapadismaya itan. Akin? On ta natural labat ya labay tayon awaten itayo na arum. Tan aliwa labat ya basta bidbiren itayo na arum, noagta labay tayo met ya naamtaan da no siopa itayo tan saray agawaan tayo.—Num. 11:16, paimanod leksab; Job 31:6.
2, 3. Panon ya say pilalek tayon naapresya na arum et nayarin magmaliw ya aliwan balanse? (Nengnengen so litratod gapo na artikulo.)
2 Balet singa met ed arum nin natural ya pilalek, say pilalek tayon naapresya na arum et nayarin magmaliw ya aliwan balanse lapud agtayo perpekto. Nayarin anapen tayo so agmanepeg ya panamidbir. Sasagyaten na mundo nen Satanas iray totoo ya pirawaten so magmaliw ya sikat tan nakabkabat pian say imano ra et niyarawi ed samay makanepegan ya nabidbir tan nadayew, say Ama tayod tawen, si Jehova a Dios.—Apo. 4:11.
3 Diad panaon nen Jesus, say arum ya lider na relihyon et aliwa so pangipapasen dad panamidbir. Pinasakbayan nen Jesus iray papatumbok to: “Manalwar kayod saray eskriba a labalabay day manakar-akar ya akakawes na andurukey tan labalabay day paibano diad saray tindaan tan no wala rad sinagoga et labalabay day walad arap [“sankarakepan,” paimanod leksab] a yurongan tan no diad ponsia et diad sankaprominentian iran pasen.” Inkuan to ni: “Saraya so mangawat na mas grabe a panangukom.” (Luc. 20:46, 47) Duma balet si Jesus, kinomendaan to imay pobrin balo a bii ya angipelag na melag a donasyon ya nayarin ag-inimano na arum. (Luc. 21:1-4) Mapatnag ya say pangipapasen nen Jesus ed panamidbir et talagan miduma ed arum. Natulongan itayo na sayan artikulo ya napansiansia so dugan panmoria ya aabobonan nen Jehova a Dios.
SAY SANKAABIGAN YA KLASE NA PANAMIDBIR
4. Anto so sankaabigan ya klase na panamidbir, tan akin?
4 Anto sirin so sankaabigan ya klase na panamidbir ya nayarin naawat tayo? Aliwan satan imay klase na atension ya aanapen na totoo diad eskuelaan, trabaho, tan diad industriya na saray sikat a totoo ed sayan mundo. Imbes, satan imay klase ya deniskribe nen Pablo diad sarayan salita: “Natan ta kabat yo lay Dios, odino kabat kayo la na Dios, akin et ompapawil kayo lamet ed saray makapuy tan andi-kakanaan ya inuugaw iran bengatla tan labay yo lamet so manpaaripen ed saratan?” (Gal. 4:9) Talagan baleg a pribilehyo ya ‘nakabat itayo na Dios,’ say Sankatagyan a Manuley diad uniberso! Labay ton nawalaan itayo na maapit a relasyon ed sikato. Singa imbaga na sakey ya iskolar, sikatayo so “pangipapatnagan to na panangabobon to.” No bibidbiren itayo nen Jehova bilang kakaaro to, nasusumpal so gagala no akin ya manbibilay tayo.—Ecl. 12:13, 14.
5. Antoy nepeg tayon gawaen pian nakabkabat itayo na Dios?
5 Naeksperiensyan mismo nen Moises itan ya bendisyon. Nen kinerew tod si Jehova ya naamtaan to ni komon a nagkalalo iray dalan To, oniay ebat nen Jehova: “Gawaen ko met iyan kerew mo, lapud agamoran moy panangabobon ko tan kabkabat ta ka ed ngaran.” (Exo. 33:12-17) Naawat tayo met itan ya balibalin bendisyon no personal itayon kabkabat nen Jehova. Balet antoy nepeg tayon gawaen pian nakabkabat itayo nen Jehova? Nagawaan tayo itan no sikatoy aroen tayo tan idedika tayod sikato so bilay tayo.—Basaen so 1 Corinto 8:3.
6, 7. Antoy nayarin sengegan ya naandi so relasyon tayod si Jehova?
6 Balet, kaukolan tayon pansiansiaen so mabmablin relasyon tayo ed Ama tayod tawen. Singa saray Kristiano ed Galacia ya sinulatan nen Pablo, kaukolan ya agtayo met la manpapaaripen ed “saray makapuy tan andi-kakanaan ya inuugaw iran bengatla” na sayan mundo, kaiba lay pananap ed panangidayew na satan. (Gal. 4:9) Saray Kristiano nen inmunan siglo ya sinulatan nen Pablo et akabat da so Dios kanian binidbir to met ira ya kabat to ra. Balet, imbaga nen Pablo ya saraman met lanlamang ya agagi et ‘ompapawil lamet’ ed saray andi-kakanaan a bengatla. Singa oniay ibabaga nen Pablo ed sikara: “Arawi lay nakar yo, akin et labay yo nin pawilen iray makulangkulang, saray andi-kakanaan a bengatla ya tinaynan yo la?”
7 Posible kasin nagawa met itan ed sikatayo natan? On. Sanen akabat tayoy Jehova, singa si Pablo et nayarin imbeneg tayoy pagmaliw ya prominente ed mundo nen Satanas. (Basaen so Filipos 3:7, 8.) Nayarin insakripisyo tayo ray pankanawnawa ya mangala na atagey ya edukasyon, odino agtayo inawat iray promosyon ed trabaho, odino pankanawnawa ya nawalaan na dakel a kuarta diad pannegosyo. Lapud saray talento tayo ed musika odino abilidad tayo ed isport et nayari komon ya magmaliw tayon sikat tan mayaman, pero imbeneg tayon amin iratan. (Heb. 11:24-27) Talagan aliwan makabat no ipasen tayo iratan ya desisyon bilang ‘asayang iran pankanawnawa’! Say ontan ya kanonotan et nayarin managyat ed sikatayon anapen iray bengatla ed sayan mundo ya impasen tayo lan “makapuy tan andi-kakanaan.” *
PABISKEGEN SO DETERMINASYON MO
8. Antoy mamabiskeg ed determinasyon tayon anapen so panamidbir nen Jehova?
8 Panon tayon napabiskeg so determinasyon tayon anapen so panamidbir nen Jehova aliwan say panamidbir na sayan mundo? Pian nagawaan tayo itan, kaukolan tayon nonoten so duaran importantin katuaan. Unona, lanang ya bibidbiren nen Jehova iramay matoor ya manlilingkor ed sikato. (Basaen so Hebreo 6:10; 11:6) Papablien to so kada sakey ya lingkor to, tan ipapasen ton ‘ag-inkatunong’ no lingwanan to iramay manmamatoor ed sikato. Naynay ya “kabat nen Jehova iramay kayarian to.” (2 Tim. 2:19) “Amta nen Jehova so dalan na matunong” tan amta to no panon iran iliktar ed subok.—Sal. 1:6; 2 Ped. 2:9.
9. Mangiter na alimbawa no panon ya impanengneng nen Jehova so panangabobon tod totoo to.
9 Nensaman, impanengneng nen Jehova so panangabobon tod totoo to diad makapakelkelaw iran paraan. (2 Awa. 20:20, 29) Singa bilang, say paraan ya impangiliktar to ed totoo to diad Ambalangan Dayat nen sikaray uusilan na mabiskeg ya armada na Faraon. (Exo. 14:21-30; Sal. 106:9-11) Talagan makapadinayew iman ya agawa ta siansia nin pantotongtongan itan anggano 40 taon lay linmabas. (Jos. 2:9-11) Talagan makapaseseg ed sikatayon nodnonoten iray ontan ya panangaro tan pakapanyari nen Jehova legan ya manasingger tayo ed abayag lan nipasakbay ya iyataki na Gog na Magog! (Eze. 38:8-12) Diad satan a panaon, seguradon misalsalamat itayo ta inanap tayoy panamidbir na Dios tayo aliwan sayan mundo.
10. Anton paraan na panamidbir nen Jehova so nepeg tayon nonoten?
10 Kaukolan tayo met ya nonoten so komaduan importantin katuaan: Nayarin bidbiren itayo nen Jehova diad nanduruman paraan ya agtayon balot iilaloan. Saramay manggagawa na kamaongan ya say motibo da labat et pian nanengneng ira na totoo et agmakaawat na tumang manlapud si Jehova. Akin? Inawat da lan amin so tumang da nen indayew ira na arum. (Basaen so Mateo 6:1-5.) Balet imbaga nen Jesus ya say Ama to a “makakanengneng ed amin” et tumangan to iramay agmakakaawat na panamidbir ed kamaongan ya gagawaen da. Iimanoen to iratan ya kamaongan tan tutumangan toy kada sakey unong ed ginawa to. Balet, no maminsan tutumangan itayo nen Jehova diad paraan ya agtayo iilaloan. Aralen tayoy pigaran alimbawa.
MAPAABEBAN BII YA AKAAWAT NA AG-IILALOAN YA PANAMIDBIR
11. Panon ya impanengneng nen Jehova so panamidbir tod kalangweran a biin si Maria?
11 Nen asabi lay panaon ya iyanak bilang too so Anak na Dios, pinili nen Jehova so sakey a mapaabeban marikit a birhen ya si Maria pian magmaliw ya ina na sayan espisyal ya ugaw. Sikatoy manaayam ed melag a syudad ya Nazaret, arawi ed Jerusalem tan ed makapadinayew a templo. (Basaen so Lucas 1:26-33.) Akin ya si Maria so apili ed sayan pribilehyo? Imbaga ed sikato nen anghel Gabriel ya sikatoy ‘pinaboran na Dios.’ Napatnagan ya maespiritual a bii si Maria nen sikatoy akitongtong diad saginonor ed kanayon ton si Elizabet. (Luc. 1:46-55) On, abayag lan oobserbaan nen Jehova si Maria, tan sikatoy angiteran to na sayan ag-iilaloan a pribilehyo lapud katooran to.
12, 13. Anton panamidbir so naawat nen Jesus sanen sikatoy inyanak tan sanen sikatoy inyakar ed templo kayari 40 agew?
12 Nen inyanak la nen Maria si Jesus, ag-impakabat nen Jehova ed siopaman ya prominentin opisyal odino manuley diad Jerusalem tan Betlehem no antoy agawa. Nampanengneng iray anghel ed saray mapaabeban pastol ya mangaasikaso ed saray karnero ed kaumaan diad paway na Betlehem. (Luc. 2:8-14) Insan binisita na sarayan pastol so kapangiyanak ya ugaw. (Luc. 2:15-17) Seguradon asurprisa si Maria tan Jose ed saman ya paraan na impamagalang ed si Jesus! Imanoen pay pandumaan na paraan ya ginawa nen Jehova tan na Diablo. Nen imbaki nen Satanas iray astrologo pian bisitaen si Jesus tan say atateng to, amin a totoo ed Jerusalem et nan-aburidon maong nen abalitaan day inkianak nen Jesus. (Mat. 2:3) Sayan impangipaamta ed publiko nipaakar ed inkianak nen Jesus et nanresulta ed impatey na dakel ya inosentin ugugaw.—Mat. 2:16.
13 Apataplon agew kayari na inkianak nen Jesus, kaukolan ya mangiyapay si Maria ed si Jehova ed templo diad Jerusalem, manga 9 kilometro manlapud Betlehem. (Luc. 2:22-24) Legan ya manbiabiahe si Maria kaiba toy Jose tan Jesus, nayarin iisipen to no kasin say saserdoten mangaasikaso ed panagbagat et mangiter na espisyal ya panangipakabat ed betang nen Jesus diad arapen. Akaawat na panamidbir si Jesus, balet aliwan diad paraan ya iilaloan nen Maria. Imbes, inusar nen Jehova so “matunong tan matakot ed Dios” ya lakin manngaran na Simeon, kaibay 84 taon lan biin balo ya si propetesa Ana, pian ipakabat ya sayan ugaw so insipan a Mesias, odino Kristo.—Luc. 2:25-38.
14. Anto ray bendisyon ya naawat nen Maria manlapud si Jehova?
14 Diad si Maria balet ey? Kasin tuloytuloy ya binidbir nen Jehova so matoor ya impangasikaso tan impamabaleg nen Maria ed Anak To? On. Impaisulat na Dios ed Biblia iray ginawa tan imbaga to. Mapatnag ya ag-akaiba nen Maria si Jesus diad talora tan kapalduan taon ya ministeryo to. Nayarin lapud balo lay Maria kanian kaukolan toy mansiansia ed Nazaret. Balet anggano dakel ya balibalin pribilehyo so agto naeksperiensya, akaiba toy Jesus diad mismon agew na impatey to. (Juan 19:26) Balet ag-abayag, walad Jerusalem si Maria kaiba iray disipulo legan ya manasingger so Pentecostes sanen nikalbo so masanton espiritu. (Gawa 1:13, 14) Baleg so posibilidad ya sikatoy nilanaan kaibay arum ya wadman. No ontan sirin, sikatoy naikdan na pribilehyon nakaiba si Jesus ed tawen diad andi-anggaan. Talagan balibalin tumang itan ed matoor ya impanlingkor to!
SAY IMPAMIDBIR NEN JEHOVA ED ANAK TO
15. Legan ya wadiad dalin si Jesus, panon ya impanengneng nen Jehova so panangabobon to ed Anak to?
15 Agpinirawat nen Jesus ya sikatoy pagalangan na saray lider na relihyon tan politika diad panaon to. Balet seguradon sikatoy apaseseg sanen sikatoy binidbir nen Jehova diad talora ya nanduruman pankanawnawa, diad direktan impansalita To manlapud tawen. Kayarin mismo na bautismo nen Jesus ed Ilog Jordan, oniay imbaga nen Jehova: “Saya so Ana’ko, say inad-arok, ya inabobonan ko.” (Mat. 3:17) Mapatnag ya si Juan Bautista labat so akarengel ed satan. Insan manga sakey taon antis na impatey nen Jesus, arengel na taloran apostol to iyan imbaga nen Jehova: “Saya so Ana’ko, say inad-arok, ya inabobonan ko. Dengel kayod sikato.” (Mat. 17:5) Tan pigaran agew antis na impatey nen Jesus, akitongtong lamet si Jehova ed Anak to manlapud tawen.—Juan 12:28.
16, 17. Panon ya pinagalangan nen Jehova si Jesus diad ag-iilaloan ya paraan?
16 Anggano amta nen Jesus ya naeksperiensya toy ansakisakit ya ipapatey tan palson inakusaan ya minudmora toy Dios, impikasi to ya nagawa komon so linawa nen Jehova aliwan say linawa to. (Mat. 26:39, 42) “Sikatoy nansungdo ed panamairapan a poste, imbaliwala to so kababaingan,” agto inanap so panamidbir manlapud mundo, noagta manlapud Ama to. (Heb. 12:2) Panon ya sikatoy binidbir nen Jehova?
17 Legan ya wadiad dalin si Jesus, imbalikas to so pilalek ton makapawil ed gloria ya datin walad sikato ed tawen kaibay Ama to. (Juan 17:5) Anggapoy pakapatnagan ya walay mas baleg nin iilaloan nen Jesus nen say satan. Agto inilaloan ya “onatagey” so posisyon to ed tawen. Pero antoy ginawa nen Jehova? Pinagalangan toy Jesus diad ag-iilaloan ya paraan sanen sikatoy pinaoli to ed “mas atagey a posisyon” tan inter tod si Jesus so tumang ya sikato labat ni akaawat ed saman ya panaon—say imortal ya bilay bilang espiritu! * (Fil. 2:9; 1 Tim. 6:16) Talagan makapadinayew itan ya impamidbir ed katooran nen Jesus!
18. Antoy ontulong ed sikatayon paliisan ya anapen so panangabobon na sayan mundo?
18 Antoy ontulong ed sikatayon paliisan ya anapen so panangabobon na sayan mundo? Tandaan ya lanang ya bibidbiren nen Jehova iray matoor ya lingkor to tan lanang to ran tutumangan diad ag-iilaloan iran paraan. Agtayo amta no anto ray ag-iilaloan ya bendisyon ya manatalaran ed sikatayo diad arapen. Balet natan, legan tayon susungdoan iray kairapan tan subok ed sayan mauges ya mundo, lanang tayon tandaan ya sayan mundo, kaiba lay panamidbir ya iiter to et asingger lan naandi. (1 Juan 2:17) Say maaron Ama tayo, si Jehova et ‘matunong kanian agto lingwanan so gawa tayo tan say aro ya impanengneng tayo parad ngaran to.’ (Heb. 6:10) On, ipanengneng nen Jehova so panangabobon to ed sikatayo—ompan diad saray paraan ni ingen ya agtayon balot naisip natan!


text: 2 Inkuan kod sarilik:* “Salien ko pay manliket tan nengnengen ko no antoy maabig a nagawa.” Balet saya met et andi-kakanaan.2 Inkuan ko nipaakar ed panelek, “Kaambagelan!”Tan nipaakar ed panliket, “Antoy gunggona na satan?”3 Sigpot-puso ak a nanusisa, a pinenek koy sarilik ed alak,+ tan legan na satan et pinansiansiak so karunongan ko; sinalik ni ingen so manggaway inkamakulangkulang pian nanengneng ko no antoy sankaabigan a gawaen na totoo legan na daiset ya agew na bilay da diad silong na tawen.4 Nanggawa ak na angkakabaleg a kimey.+ Angipaalagey ak na saray abung ko;+ nantanem ak na kaubasan ko.+5 Nanggawa ak na sarilik iran hardin tan parke, tan nantanem ak ditan na amin a klase na kiew a manbubunga.6 Nanggawa ak na saray tiponan na danum ko, pian naparanuman ko ray taneman na mabunan kakiewan.7 Awalaan ak na saray lingkor a lalaki tan bibii,+ tan wala ray lingkor kon inyanak ed sankaabungan* ko. Awalaan ak met na dakdakel ya ayayep—saray baka tan karnero+—a mas dakel ni nen saray ayayep na amin ya akauna ed siak diad Jerusalem.8 Nantipon ak na pilak tan balitok parad siak,+ saray kayamanan na* saray arari tan saray probinsya.+ Wala ray lalaki tan bibiin komakansion ko, ontan met ed samay panliliketan a maong na ananak na totoo—say bii, on, dakdakel a bibii.*9 Kanian nagmaliw ak a mas makapanyari nen say siopaman ya akauna ed siak diad Jerusalem.+ Tan nansiansia ed siak so karunongan ko.10 Agko sinibletan so sarilik na antokaman a pinirawat ko.*+ Agko pinokpokan so pusok ed anggan anton liket, ta say pusok et nanggayaga lapud amin a sagpot ko, tan saya so tumang* ko ed amin a sagpot ko.+11 Balet sanen ninodnonot koy amin a kimey a ginawa na saray limak tan amin a mairap a kimey a nansagpotan kon sumpalen,+ anengneng ko ya amin a bengatla et andi-kakanaan tan panguusil ed dagem;+ anggapoy bengatlan peteg a makana* diad dalin.+12 Insan inteen koy imanok ed karunongan tan kaambagelan tan inkamakulangkulang.+ (Ta antoy nagawaan na too ya onsublay ed ari? Saman labat lay agawaan la.)13 Tan atalosan ko a mas maabig so karunongan nen say inkamakulangkulang,+ no panon a mas maabig so liwawa nen say kabilungetan.14 Say mata na marunong et walad ulo to;*+ balet samay makulangkulang et manaakar ed kabilungetan.+ Amoriak met a saksakey so pansumpalan dan amin.+15 Insan inkuan kod sarilik: “Samay nagagawa ed makulangkulang et nagawa met ed siak.”+ Anto sirin so agunggonak diad alablabas ya inkarunong ko? Kanian inkuan kod sarilik: “Saya met et andi-kakanaan.”16 Ta say pakanodnonotan ed samay marunong odino ed samay makulangkulang et agmanbayag.+ Diad onsabi iran agew, balang sakey et nalingwanan. Tan panon so ipatey na marunong? Singa met ed makulangkulang.+17 Kanian binusol ko so bilay,+ lapud amin a gagawaen diad dalin et makapagonigon ed siak, ta amin a bengatla et andi-kakanaan,+ a panguusil ed dagem.+18 Binusol ko so amin a nansagpotan kon maong diad dalin,+ lapud itilak ko lanlamang itan ed samay toon onsublay ed siak.+19 Tan siopay makaamta no sikatoy magmaliw a marunong odino makulangkulang?+ Ingen ta uleyan toy amin a bengatlan agamoran ko diad dalin ed panamegley na baleg a sagpot tan karunongan ko. Saya met et andi-kakanaan.20 Kanian naandiay ilalo so pusok ed amin a kimey a nansagpotan kon maong diad dalin.21 Ta nayarin mansagpot a maong so sakey a too, ya iwawanwan na karunongan tan kakabatan tan abilidad, balet iter to lanlamang so nabebetangan to* ed samay toon agnansagpot ed satan.+ Saya met et andi-kakanaan tan makapaermen a maong.22 Anton talagay nagunggona na too ed amin a pansasagpot to tan ambisyon to a mamapakiwas ed sikato* pian mansagpot a maong diad dalin?+23 Ta diad amin ya agew to et puro sakit na liknaan tan pakadismaya so iiter na kimey to,+ tan anggan diad labi et agmakakapainaway puso to.+ Saya met et andi-kakanaan.24 Anggapo lay mas maabig ed sakey a too nen say mangan tan oninum tan manliket ed* pansasagpot to.+ Amoriak met a saya et nanlapud lima na tuan Dios,+25 ta siopay mas maabig so kakanen tan iinumen to nen say siak?+26 Say toon makapaliket ed tuan Dios et iikdan to na karunongan tan kakabatan tan paliliketen to,+ balet say iiter ton kimey ed makasalanan et say pantipon tan pankolekta labat pian iter ed samay toon makapaliket ed sikato.+ Saya met et andi-kakanaan, a panguusil ed dagem.


text:
Iyaplika so Golden Rule Diad Ministeryom
“Amin a bengatlan labay yon gawaen na totoo ed sikayo, ontan met so nepeg yon gawaen ed sikara.”
1. Wala kasi epekto na panagtrato tayod saray totoo diad ministeryo? Mangiter na alimbawa. (Nengnengen so litratod sayan pahina.)
PIGARAN taon lay apalabas, walay sanasawan taga Fiji ya manbubunog na imbitasyon parad Memoryal na impatey na Kristo. Legan iran mitotongtong ed sakey ya bii diad paway na abung to, biglan inmuran. Inderew dad sikato so sakey ya payong da pian agnabasa. Agaylay liket dan sanasawa nen inmatendi ed Memoryal iyan bii ya inimbitaan da. Imbaga to ya agto la nanonotan so amin ya imbaga da, balet say pandinayewan to et say impantrato dad sikato, kanian inmatendid Memoryal. Maabig so resulta lapud inyaplika na sanasawa so tatawagen ya Golden Rule.
2. Anto so Golden Rule, tan panon tayon niyaplika itan?
2 Anto tay Golden Rule? Satan imay simbawa ya inter nen Jesus nen inkuan to: “Amin a bengatlan labay yon gawaen na totoo ed sikayo, ontan met so nepeg yon gawaen ed sikara.” (Mat. 7:12) Panon tayon niyaplika itan a ganggan? Unona, tepetan tayoy sarili tayo, ‘No siak so walad kipapasen na sayan too, antoy labay kon pantrato na arum ed siak?’ Komadua, gawaen tayoy anggaay nayarian tayon tratoen itan a too diad ontan a paraan.
3, 4. (a) Ipaliwawa no akin ya aliwan diad saray kapananisiaan tayo labat ipatnag so Golden Rule. (b) Antoy pantongtongan tayod sayan artikulo?
3 Mabetbet tayon ipapatnag so Golden Rule diad pidedeneng tayod saray agagi. Balet ag-imbaga nen Jesus ya say pangipatnagan labat ed satan et diad saray kapananisiaan tayo. Diad tua, imbaga to itan nen ipapaliwawa to no panon tayon tratoen so amin, anggan saray mamubusol ed sikatayo. (Basaen so Lucas 6:27, 28, 31, 35.) No papasesegen itayo nen Jesus ya ipatnag so Golden Rule ed saray kabusol tayo, agta mas nepeg ya ipanengneng tayo itan ed saray napupulongan tayod teritorya
4 Pantongtongan tayo natan so apatiran tepet ya nonoten tayo no manpupulong tayo: Siopa ray nakakatongtong ko? Iner ko ra nakakatongtong? Kapigan so sankaabigan ya panaon a pakapitongtong kod sikara? Panon so pitongtong kod sikara? Makatulong irayan tepet pian nikonsidera tayo so liknaan na saramay pupulongan tayo tan niyadaptay paraan na pitotongtong tayo.—1 Cor. 9:19-23.
SIOPA RAY NAKAKATONGTONG KO?
5. Anto ray nepeg tayon itepet ed sarili tayo?
5 Kada toon nakatongtong tayod ministeryo et indibidual ya walay sarili ton problema tan situasyon ed bilay. (2 Awa. 6:29) No ipupulong moy maong a balita ed sakey ya too, tepetan moy sarilim: ‘No siak so walad kipapasen na sayan too, antoy labay kon pantrato to ed siak? Kasin labay ko ya husgaan to ak anta agto ak met ni kabat? Odino labay kon kabaten to ak ni?’ Ontulong irayan tepet pian napanonotan itayon tratoen so unabung unong ed situasyon to bilang indibidual.
6, 7. Antoy nepeg mon gawaen no walay nakatongtong mod ministeryo ya singa mapaspasnok?
6 Anggapo tay toon labay toy nahusgaan. Alimbawa, bilang Kristiano et gagawaen tayoy anggaay nayarian tayon iyaplika so simbawa na Biblia ya ‘naynay komon a maabig iray salita tayo.’ (Col. 4:6) Balet lapud agtayo perpekto, no maminsan et wala ray nibaga tayon pagbabawian tayo lanlamang. (Sant. 3:2) Kanian no akapansalita tayoy ansakit ed sakey ya too, nayarin lapud aliwliway agew tayo, agtayo labay ya isipen ton tampol ya anggapoy respeto odino konsiderasyon tayo. Ilaloan tayon talosan toy situasyon tayo. Agta nepeg ya talosan tayo met so arum?
7 No walay nakatongtong mod ministeryo ya singa mapaspasnok, agta maabig no talosan mo no akin ya onmay reaksion to? Ompan nanairapan ed trabaho o diad eskuelaan. Odino ompan walay graben sakit to. Dakel ya unabung ya mapaspasnok nen unaan et dinmengel met lanlamang lapud mauyamo tan marespeto iramay Tasin akatongtong da.
8. Akin et agtayo manaalangan ya ipulong so mensahe na Panarian ed “amin a klase na totoo”?
8 Diad ministeryo, nanduruman klase na totoo so nakakatongtong tayo. Alimbawa, diad imbebeneg iran taon, masulok lan 60 ya eksperiensya so ni-publish diad serye ed Panag-bantayan ya “Uumanen na Biblia so Bilay.” Arum ed saray totoon nabasa tayo ditan et datin matakew, buanges, membro na gang, o drug addict. Wala met iray datin politiko, lider na relihyon, odino indibidual ya masyadon akapokus ed propesyon da. Say arum et datin imoral so kabibilay da. Balet dinengel da so maong a balita, inawat day panangiyaral na Biblia, inuman day kabibilay da, tan nagmaliw iran lingkor na Dios. Kanian agtayo iisipen ya wala ray totoon agbalot ondengel ed mensahe na Panarian. (Basaen so 1 Corinto 6:9-11.) Imbes, isipen tayon napakiwas na maong a balita so “amin a klase na totoo.”
INER KO RA NAKAKATONGTONG?
9. Akin et nepeg tayon ipanengneng so respeto ed abung na arum?
9 Diad ministeryo, iner tayo nakakatongtong iray totoo? Maslak et diad abung da. (Mat. 10:11-13) Labay tayon respetoen na arum so abung tan saray kayarian tayo, ta importante iratan ed sikatayo. Labay tayon walay deen tan seguridad diad abung tayo. Nepeg tayo met sirin ya ipanengneng so respeto ed arum. Diad panagkabkaabungan, maabig no isipen tayo no panon tayon nipanengneng so respeto ed abung da.
10. Anto ray agtayo gagawaen pian ag-onsyodot iray totood teritorya tayo?
10 Dakel lay krimen ya nagagawa natan, kanian kaslakan et masuspetsa la ray totoo. (2 Tim. 3:1-5) Agtayo sirin manggagaway pansuspetsaan da. Singa bilang, no tinmoktok tayod puerta na abung balet anggapoy ompaway, ompan onsiim tayod bintana odino onliber tayo pian anapen so akan-abung. Diad lugar yo, agkasi onsyodot so akan-abung no nanengneng ton ontay gagawaen yo? Anto kasi isipen na saray kakaabay? Tua, nepeg tayon pulongan so amin ya totoo. (Gawa 10:42) Labalabay tayon inabang so balibalin mensahe, tan maong so motibo tayo. (Roma 1:14, 15) Anggaman ontan, agtayo manggagaway pakasyodotan na saray totood teritorya tayo. Insulat nen apostol Pablo: “[Agtayon] balot manggagawa na antokaman a pakatiroran, pian anggapoy naromog a pakabalawan ed ministeryo [tayo].” (2 Cor. 6:3) No ipanengneng tayoy respeto ed abung tan kayarian na totood teritorya tayo, nayarin nasagyat ira ed katuaan.
KAPIGAN KO RA KATONGTONGEN?
11. Akin et naapresya tayo no respetoen na arum so eskedyul tayo?
11 Sikatayo ran Kristiano et busy. Pian nagawaan tayo ray obligasyon tayo, amta tayo no anto ray nepeg tayon iprayuridad, tan iplaplano tayon maong so eskedyul tayo. (Efe. 5:16; Fil. 1:10) Nadismaya itayo no walay biglan nagawa tan naderal so eskedyul tayo. Kanian naapresya tayo no respetoen na arum so eskedyul tayo tan talosan da ya daiset labat ya panaon so niiter tayod sikara. Panon itayon natulongan na Golden Rule pian nipanengneng tayoy respeto ed eskedyul na arum?
12. Panon tayon naamtaan no antoy sankaabigan ya oras ya pitongtong ed totoo diad teritorya tayo?
12 Nepeg tayon amtaen no antoy sankaabigan ya oras ya pitongtong ed saray unabung. Diad teritorya tayo, kapigan maslak ya nasabian tayo ray totoo? Kapigan ya mas walay panaon dan ondengel? Maabig no i-adjust tayoy eskedyul tayo pian nakatongtong tayo rad ontan iran oras. Diad arum a lugar, mas mabunga so mankabkaabungan no ngarngarem o medyo labi la. No ontan so situasyon ed teritorya yo, kasin sarag yon iyeskedyul so pampulong ed ontan iran oras? (Basaen so 1 Corinto 10:24.) Seguradon bendisyonan nen Jehova iray sakripisyo tayo pian makapibiang ed ministeryo diad oras ya nasabian tayo ray totoo tan mas walay panaon dan ondengel.
13. Panon tayon nipanengneng so respeto ed unabung?
13 Anto ni arum ya paraan pian nipanengneng tayoy respeto ed unabung? No akalmo tayoy toon interesado, pulongan tayo diad epektibon paraan, balet agtayo manbabayag. Ompan walay importantin gawaen to. No ibaga ton busy, ibaga tayon magano ti labat
PANON SO PITONGTONG KOD SIKARA?
14-16. (a) Akin et nepeg ya malinew tayon ibaga ed unabung so pegdat tayo? Mangiter na alimbawa. (b) Anton epektibon paraan so uusaren na sakey ya ombiabiahen manangasikaso?
14 Imadyin mo pan walay tinmawag ed telepono balet agmo nabosesan. Anta agmo kabat, tetepetan to ka no anto ran panangan so labay mo. Siempre mannonot ka no siopa kasi itan ya too tan no anton talagay labay to. Lapud agmo labay ya pabaingan, mitongtong ka met pero magano labat, tan ompan ipalikas mo ya labay mo lan pultotey tongtongan. Balet, imadyin mo no amay tinmawag et inkabat toy sarili to, imbaga ton say trabaho to et tulongan iray totoo ya mangan na masustansia iran naakan, tan walay importantin impormasyon ya ibaga tod sika. Anganko et ondengel kan maong. Mas labay tayo no diretsaan so pitongtong na totoo ed sikatayo, balet mataktika met. Panon tayon nipanengneng so ontan ya respeto ed saray nakakatongtong tayod ministeryo?
15 Diad dakel ya lugar, kaukolan ya malinew tayon ibagad unabung so gagala tayo. Tua, labay tayon inabang ed sikato so importantin impormasyon ya agto ni amta, balet panon to no agtayo akikabat tan basta ti labat tinepetan na onia: “No sarag mon solusyonan so antokaman ya problemad mundo, antoy solusyonan mo?” Nayarin itepet tayo itan ta labay tayon amtaen no antoy walad nonot to tan ipaarap so tongtongan ed no antoy ibabaga na Biblia. Balet ompan isipen to may unabung: ‘Siopa yan too ay, tan akin et ontay tepet tod siak? Anton talagay labay to?’ Kanian nepeg ya gawaen tayon komportable so liknaan na unabung ed sikatayo. (Fil. 2:3, 4) Panon tayon gawaen itan?
16 Oniay gagawaen na sakey ya ombiabiahen manangasikaso: Kayari ton ibano so unabung tan inkabat so sarili to, iderew toy tract ya Kasin Labay Mon Naamtaan so Katuaan?, ya ibaga to: “Iiter mi yan babasaen diad lugar yo natan. Nabasa dia so anemiran maslak ya itetepet na dakel a totoo. Nia ay so kopya yo.” Naimano na sayan brother ya singa mas relaks iray totoo no ibaga toy gagala to. Kanian mainomay lan ituloy so tongtongan. Insan to la itepet: “Wala tay sakey ed sarayan tepet ya nitepet mo lad sarilim?” No on so ebat na unabung, lukasan na brother so tract tan ipaliwawa to no antoy ibabaga na Biblia ed samay tepet ya pinili na unabung. No anggapo balet so apili to, aman lay brother so manpili na tepet tan ipaliwawa to itan diad paraan ya agnabaingan so katongtong to. Siempre, dakel so paraan pian nigapoy tongtongan. Diad arum a lugar, wala ray tutumboken ya kustombre na panangibano antis mon nibagay pegdat mo. Basta say importante, iyadapta tayoy presentasyon tayo ed paraan ya mas labayen na totoo ed teritorya tayo so ondengel.
LANANG YA IYAPLIKA SO GOLDEN RULE DIAD MINISTERYOM
17. Base ed naaralan tayod sayan artikulo, anto ray pigaran paraan ya niyaplika tayo so Golden Rule?
17 Anto ray naaralan tayon paraan pian niyaplika tayoy Golden Rule diad ministeryo tayo? Tratoen tayo so unabung unong ed situasyon to bilang indibidual. Ipanengneng tayoy respeto ed abung tan kayarian na totood teritorya tayo. Gawaen tayoy anggaay nayarian tayon mibiang ed ministeryo diad oras ya nasabian tayo ray totoo tan mas walay panaon dan ondengel. Iyadapta tayoy presentasyon tayo ed paraan ya mas labayen na totoo ed teritorya tayo so ondengel.
18. Anto ray maabig ya resulta no tratoen tayo ray totood teritorya diad paraan ya labay tayon pantrato na arum ed sikatayo?
18 Dakel so maabig ya resulta no tratoen tayo ray totood teritorya diad paraan ya labay tayon pantrato na arum ed sikatayo. No maong tan makonsidera itayo, isisindag tayoy liwawa tayo, ipapanengneng tayon iyaaplika tayo ray prinsipyod Biblia, tan niglogloria tayoy Ama tayod tawen. (Mat. 5:16) Nayarin mas dakel so nasagyat tayod katuaan diad paraan na pitongtong tayod totoo. (1 Tim. 4:16) Awaten da man odino andi so mensahe na Panarian, maliket itayo ta amta tayon gagawaen tayoy anggaay nayarian tayo diad ministeryo. (2 Tim. 4:5) Aligen tayoy apostol Pablo, ya insulat ton: “Gagawaen ko so amin a bengatla nisengeg ed maong a balita, ta pian ninabang ko itan ed arum.” (1 Cor. 9:23) Kanian komon et lanang tayon iyaplika so Golden Rule diad ministeryo tayo.


text:
Tepetepet na Saray Manbabasa
Ibabaga na Biblia ya agnayarin saksakey so mantasi pian napekderan so tuan agawa. (Num. 35:30; Deu. 17:6; 19:15; Mat. 18:16; 1 Tim. 5:19) Balet diad Ganggan, no ni-rape na sakey ya laki so bii ya akisipanan lan miasawa ya “nabet tod uma” tan inmeyag so bii, anggapoy kasalanan to, amay laki labat so nankasalanan na pikakalugoran. Akin balet ya anggano anggapoy arum ya akatasi et siansia nin anggapoy kasalanan na samay bii, noagta samay laki labat?
Say akasulat ed Deuteronomio 22:25-27 et aliwan nipaakar ed pamaneknek no kasin nankasalanan so laki, ta malinew la ya kasalanan to. Sayan ganggan et akapokus ed pamaneknek ya anggapoy kasalanan na bii. Imanoen tayoy konteksto.
Atukoy diad saray akaunan bersikulo so sakey a lakin akiakdol ed bii ya akisipanan lan miasawa “diad syudad.” Lapud satan ya ginawa to et sikatoy nankasalanan na pikakalugoran, ta samay bii et ipapasen lan wala lay asawa to. Samay bii ey? “Ag-inmeyag ed syudad imay bii.” No inmeyag komon, walay akarengel ed sikato tan inyagel da. Balet ag-inmeyag. Kanian nibagan sikatoy akikalugoran met, tan pareho ran apaneknekan ya nankasalanan.—Deu. 22:23, 24.
Say onsublay ya nabasa ed Ganggan et duma lan situasyon: “Balet no samay laki et nabet tod uma imay bii ya akisipanan lan miasawa, tan sikatoy pinuersa na samay laki ya akdolan, nepeg ya ompatey a bukor imay laki ya akiakdol ed sikato, tan anggapoy nepeg yon gawaen ed samay bii, ta agnanggaway kasalanan a makanepegan na ipapatey. Mipara iya ed kaso na sakey a toon angabil ed kapara ton too tan pinatey to. Ta diad uma so akaabetan tod sikato, tan inmeyag so biin akisipanan a miasawa, balet anggapoy angiyagel ed sikato.”—Deu. 22:25-27.
Diad satan ya kaso et anisiaan na saray ukom so imbaga na bii. Akin ey? Impasen dan “inmeyag so biin akisipanan a miasawa, balet anggapoy angiyagel ed sikato.” Kanian sikatoy ag-akikalugoran. Balet samay laki et nankasalanan na rape tan pikakalugoran lapud ‘pinuersa to ya akdolan’ imay bii ya akisipanan lan miasawa.
Kanian anggano akapokus iyan ganggan ed pamaneknek ya anggapoy kasalanan na samay bii, duga so impangibaga na salaysay ya say laki et nankasalanan na rape tan pikakalugoran. Makapanmatalek tayo ya saray ukom et ‘imbestigaan da itan a maong’ tan say desisyon da et ibase da ed estandarte ya malinlinew ya inter na Dios tan aminpiga ton inulit.—Deu. 13:14; 17:4; Exo. 20:14.


text:
Saray Matunong Magnayon Dan Idayew so Dios
Saray Matunong Magnayon Dan Idayew so Dios
“Say matunong wala ed magnayon a pakanodnonotan . . . Say inkatunong to manando lawas.”—SAL. 112:6, 9.
1. (a) Anto so alay abig a manatalaran ed amin a totoon ipapasen na Dios a matunong? (b) Anto so apalesan tepet?
ALAY abig so manatalaran ed amin a totoon ipapasen na Dios a matunong! Magnayon dan panliketan so pakaaral nin nagkalalo nipaakar ed saray alay dakep a kalidad nen Jehova. Lalo dan idaydayew so Dios legan ya onlalaknab so pikakabat da ed saray palsa to. Pian nagamoran iyan maglorian ilalo et im-importante so “inkatunong,” tan nidanet iya ed Salmo 112. Balet, panon a si Jehova a Dios, a masanto tan matunong, et ipasen ton matunong iray totoo anta makasalanan ira? Diad tua, anggan panon lay pamapasya tayon gawaen no antoy duga, makakagawa tayo nin siansia na lingo, a no maminsan et seryoso ni ingen.—Roma 3:23; Sant. 3:2.
2. Anton duaran milagro so ginawa nen Jehova lapud aro?
2 Si Jehova et maaron angitarya na naspot a solusyon. Panon? Unona, mamilagro ton inyalis so bilay na inad-aro ton Anak diad eges na sakey a birhen pian nianak bilang ayadyarin too. (Luc. 1:30-35) Insan, sanen si Jesus et pinatey na kakabusol to, nanggawa si Jehova na sananey nin matalonggaring a milagro. Pinaoli to si Jesus bilang maglorian espiritun palsa.—1 Ped. 3:18.
3. Akin a maliket so Dios a tumangan so Anak to na mangatatawen a bilay?
3 Tinumangan nen Jehova si Jesus na sakey a bengatlan anggapo ed sayan Anak to antis a nagmaliw a too, salanti, say agnaderal a bilay ed tawen. (Heb. 7:15-17, 28) Maliket si Jehova a manggawa ed saya lapud pinansiansia nen Jesus so perpekton integridad to anggaman ed pinasyan subok. Sirin et inikdan nen Jesus so Ama to na sankaabigan, on, naspot ya ebat ed tila nen Satanas a say too et manlilingkor labat kuno ed Dios lapud sinisiblet a rason, aliwan lapud baleg a panangaro.—Uli. 27:11.
4. (a) Kapawil nen Jesus ed tawen, anto so ginawa to parad sikatayo, tan panoy inkiwas nen Jehova? (b) Anto so naliliknam ed ginawa nen Jehova tan Jesus parad sika?
4 Diad tawen, dakel ni ginawa nen Jesus. Sikatoy ‘pinmatnag ed arap na Dios’ tekep na balor na “dala to a dili.” Maliket ya inawat na maaron mangatatawen ya Ama tayo so mabmablin bagat nen Jesus bilang “manamaandi kasalanan” tayo. Kanian, ‘makapanlilingkor tayo natan ed Dios’ tekep na ‘alinisan a konsiensia.’ Peteg a sakey iyan rason pian miabobon ed manangilukas iran salita na Salmo 112, “Idayew yo si Jehova”!—Heb. 9:12-14, 24; 1 Juan 2:2.
5. (a) Anto so nepeg tayon gawaen pian napansiansia tayoy matunong a talindeg ed Dios? (b) Panon a nibagan manpanoan so Salmo 111 tan Salmo 112? (Nengnengen so paimano’d leksab.)
5 Pian napansiansia tayoy matunong a talindeg ed Dios, nepeg a mantultuloy tayon ipatnag so pananisia ed niyibung a dala nen Jesus. Nepeg ya agtayo papaulyan ya onlabas so sanagew ya ag-apisalamatan si Jehova ed agaylan panangaro to’d sikatayo. (Juan 3:16) Kaukolan tayo met ya itultuloy ya aralen so Salita na Dios tan gawaen so anggaay nayarian tayon manbilay unong ed mensahe na satan. Say Salmo 112 et walay lugan ton maabig a simbawa parad amin a malabay a mamasiansia na malinis a konsiensia ed imaton na Dios. Sayan salmo et kapanoan na Salmo 111. Pareho irayan onggagapo ed balikas ya “Idayew yo si Jehova” odino “Aleluya.” *
Basiyan na Liket
6. Panon ya abendisyonan imay matakot ed Dios a “too” ya adeskribe ed Salmo 112?
6 “[“Maliket,” NW] so too ya antakot to si Jehova, a maliket a tuloy ed saray ganggan to. Say bini to makapanyari naani ed tapew na dalin. Say kailalakan na maptek so napapalar.” (Sal. 112:1, 2) Imanoen pan diad primero et sinalambit na salmista so “too” ya ontutukoy labat ed sakey ya indibidual, insan diad pansamposampot na bersikulo 2 et sinalambit toy “kailalakan na maptek” ya ontutukoy la’d pigapigaran totoo. Mapatnag sirin ya onaplika met so Salmo 112 ed sakey a grupo a tugyopen na dakel ya indibidual. Makapainteres ta si apostol Pablo et apuyanan ya iyaplika so Salmo 112:9 ed saray Kristiano nen inmunan siglo. (Basaen so 2 Corinto 9:8, 9.) Talagan malinlinew a nipabitar ed sayan salmo no panon a magmaliw a maliket iray patumbok nen Kristo ed dalin natan!
7. Akin a nepeg a nawalaan na takot ed Dios iray lingkor to, tan antoy nepeg a naliknam nipaakar ed saray ganggan na Dios?
7 Singa ipapabitar na Salmo 112:1, sarayan tuan Kristiano et makaliknay baleg a liket no manbibilay iran ‘sitatakot ed si Jehova.’ Lapud takot dan agnapaliket so Dios, natutulongan iran makaresisti ed espiritu na mundo nen Satanas. ‘Panliketan dan tuloy’ so panaral na Salitay Dios tan pangunor ed saray ganggan to, kaiba lay ganggan a pangipulong ed maong a balita na Panarian diad interon mundo. Panggugunaetan day manggawa na babangatan manlapud totoo na amin a nasyon, tan papasakbayan da met iray marelmeng ed manasingger lan agew na panangukom na Dios.—Eze. 3:17, 18; Mat. 28:19, 20.
8. (a) Panon ya atumangan iray matoor a totoo na Dios natan lapud inkaseseg da? (b) Antoray bendisyon a manatalaran ed saramay diad dalin so ilalo ra?
8 Lapud itutulok da ed saratan a ganggan, saray lingkor na Dios natan diad dalin et manbilang lay manga pitoran milyon. Wala tay makapangiburi a sikaray talagan nagmaliw lan ‘makapanyari ed tapew na dalin’? (Juan 10:16; Apo. 7:9, 14) Tan lalo niran “napapalar” legan a susumpalen na Dios so gagala to! Bilang grupo, saramay mangaraldalin so ilalo ra et niliktar ed “baleg ya irap” pian manibukel ed “dalin a balo” a ‘panayaman na katunongan.’ Nasabi panaon, sarayan akaliktar ed Armagedon et mas lalo nin “napapalar” ta sikara so mangabrasa ed minilyon a paolien. Talagan alay dakep ya ilalo! Diad kaunoran, saramay ‘panliketan dan tuloy’ iray ganggan na Dios et magmaliw lan perpekto tan magnayon da lan panggayagaan so ‘maglorian kawayangan na saray anak na Dios.’—2 Ped. 3:13; Roma 8:21.
Makabat a Panangusar ed Kayamanan
9, 10. Panon so impangusar na saray tuan Kristiano ed espiritual iran kayamanan da, tan panon a manando lawas so inkatunong da?
9 “Say kayarian tan kayamanan manayam ira ed abung to; tan say inkatunong to manando lawas. Dia ed saray maptek walay ombutay a liwawa ed utel na kabilungetan. Sikato magrasya, napno na panangabagey tan matunong.” (Sal. 112:3, 4) Nensaman, walaray lingkor na Dios a kabkabat ed inkayaman da. Ingen, diad arum a pantalos et talagan magmamaliw a mayaman so siopaman ya aabobonan na Dios, anggano aliwan diad materyal. Diad katuaan to, maslak ed saramay pipilien day manpaabeba diad arapan na Dios et nayarin mairap-bilay tan memelmelagen, a singa met nen panaon nen Jesus. (Luc. 4:18; 7:22; Juan 7:49) Balet, mayaman man o mairap ed materyal so sakey, sarag toy onyaman ed espiritual.—Mat. 6:20; 1 Tim. 6:18, 19; basaen so Santiago 2:5.
10 Agsosoloen na saray alanaan a Kristiano, pati saray kakaiba ra, so espiritual iran kayamanan da. Imbes, sikaray ‘binmutay’ ed ambilunget a mundo nen Satanas pian ‘naliwawaan iray maptek.’ Gagawaen da itan diad panutulong da ed arum a minabang ed espiritual iran kayamanan, salanti, say karunongan na Dios tan pikakabat ed sikato. Sinali na saray sumusumpa a patundaen so kimey a panangipulong ed Panarian, balet ag-ira tinmalona. ‘Manando [ni ingen] lawas’ so bunga na sayan matunong a kimey. No pansiansiaen na saray lingkor na Dios so inkatunong da anggaman ed saray subok, napaseguroan ira na bilay a ‘maando lawas.’
11, 12. Antoray pigaran paraan na panguusar na totooy Dios ed materyal a kaykayarian da?
11 Impatnag na saray totoo na Dios, alanaan man odino kabiangan ed “baleg ya ulop,” a mabunlok met ira diad materyal a paraan. Inkuan na Salmo 112:9: “Sikato nan-utob, sikato naniiter ed saray naukolan.” Saray tuan Kristiano natan et mabetbet a mangiiter na materyal a kontribusyon parad kapara ran Kristianos tan anggan diad arum nin totoo a mankaukolan. Uusaren da met so kaykayarian da pian suportaan iray inorganisan pananulong ed saray biktimay kalamidad. Singa inkuan la nen Jesus, panlapuan met itan na liket.—Basaen so Gawa 20:35; 2 Corinto 9:7.
12 Niarum ni, nonoten pa so gastos pian nipalapag iyan magasin ed 172 a lenguahe, a say kaslakan ed saratan et sasalitaen na mairap-bilay. Nonoten met a sayan palapagan et wala met ed pigaran insinyas a lenguahe ya uusaren na saray emel, tan diad Braille a parad saray bulag.
Mabunlok tan Walaan na Hustisya
13. Sioparay angipanengneng na sankaabigan ya ehemplo na mabunlok a panangiter, tan panon tayon naalig so ehemplo ra?
13 “Maong so walad sakey a too a mangipanengneng na lugor tan mamabayes.” (Sal. 112:5) Nayarin naimanom ya aliwan amin a totoon mangiiter na tulong et malugor odino mabunlok. Walaray mangiiter ya ambelat so liknaan da odino pian manpasikat labat. Agmakapaliket so pakaawat na tulong ed toon ipalikna ton abebbeba ka odino pabelat ka. Balet no manlapud toon malugor ey? Seguradon onligsay pusom! Si Jehova so sankatalonggaringan ya ehemplo na “maliket” tan mabunlok a Manangiter. (1 Tim. 1:11, NW; Sant. 1:5, 17) Naspot ya impatnag nen Jesu-Kristo so inkamabunlok nen Ama to. (Mar. 1:40-42) Kanian, pian ipasen itayo na Dios a matunong, maliket tan mabunlok itayon mangiiter, lalo la diad panagpulong, sano mangiyoopresi tayoy espiritual a tulong ed saray totoo.
14. Diad antoran paraan tayo ‘napakurang iray gawa tayo panamegley na hustisya’?
14 “Pakurangen to so amin a gawa to panamegley na hustisya.” (Sal. 112:5, NW) Singa nipasakbay la, asikasoen na matoor tan makabat ya aripen so kaykayarian na Katawan to bilang pitunosan ed hustisya nen Jehova. (Basaen so Lucas 12:42-44.) Napatnagan iyan hustisya diad Makasulatan iran panangiwanwan ya iiter ed saray elder, a no maminsan et kaukolan a mangasikaso na seryoso iran kasalanan diad kongregasyon. Sayan atekepan na hustisya a panangasikaso ed bengabengatla et mabitar met ed saray Makasulatan a giya a manlalapud aripen a klase nipaakar ed nepeg a kikurang na amin a kongregasyon, saray ayaman na misionero, tan Bethel. Aliwa labat a saray elder so kakaukolanen a mangipatnag na hustisya noag pati say arum a Kristianos diad pidedeneng da ed sakey tan sakey tan ed saray agmananisia, ontan met diad pitratransaksion da’d negosyo.—Basaen so Miqueas 6:8, 11.
Saray Bendisyon ed Matunong
15, 16. (a) Anto so epekto na mauge-uges iran balita natan ed saray matunong? (b) Antoy determinadon itultuloy a gawaen na saray lingkor na Dios?
15 “Ta sikato so agla natenyeg lawas; say matunong wala ed magnayon a pakanodnonotan. Sikato ag-antakot naani ed saray mauges a balbalita. Say puso to niligen a maniilalo ed Jehova. Say puso to nipaletneg, sikato agnaani ontakot, angga ed pakanengneng to na pirawat to ya ondapo ed saray kakabusol to.” (Sal. 112:6-8) Talagan mauge-uges laray balita natan a singa saray guerra, terorismo, balo tan ompapawil iran datin sakit, krimen, kairapan, tan makaderal a polusyon. Anggaman naaapektoan iray ipapasen na Dios a matunong, ag-ira onsusuko lapud takot. Imbes et “niligen” so puso ra tan “nipaletneg” ira ta matalek iran onnenengneng ed arapen, lapud amta ran say matunong a balon mundo na Dios et asingger la. No bilang ta walay onsabin trahedya, mas makapansungdo ira lapud manmamatalek ira’d tulong nen Jehova. Agton balot paulyan a “natenyeg” iray matunong, tutulongan tan iikdan toray biskeg pian makapansungdo.—Fil. 4:13.
16 Saray matunong ed Dios et kaukolan met a mansungdo ed panamusol tan tilatilan ikakayat na saray sumusumpa, ingen ag-iyan balot mamatunda ed sikara. Imbes, mantultuloy iran maligen tan agnagiing diad kimey ya inter nen Jehova—say panangipulong ed maong a balita na Panarian tan panangibangat ed saray onkiwas. Diad panasingger na anggaan, seguradon makasagmak ni mas graben isusumpa iray matunong. Tan mamantok itan a panamusol diad sankamundoan ya iyataki nen Satanas a Diablo bilang Gog na Magog. Insan diad kaunoran, naimatonan tayon ‘ondapo ed kakabusol tayo’ so makapabaing a katalo. Seguradon balibalin eksperiensya so pakatasi ed sigpot a kapasantos na ngaran nen Jehova!—Eze. 38:18, 22, 23.
‘Nitandoro Tekep na Kagalangan’
17. Panon a say matunong et ‘nitandoro tekep na kagalangan’?
17 Peteg a makapaliket so nankakasakey a pakapangidayew ed Dios ya anggapo lay isusumpa na Diablo tan say mundo to! Ontan so magnayon a panggayagaan na saramay pansiasiansiaen day matunong a talindeg ed Dios. Ag-ira makasagmak na kababaingan tan katalo lapud insipan met nen Jehova a say matunong et ‘nitandoro tekep na kagalangan.’ (Sal. 112:9) Say matunong nen Jehova et onkelyaw ed liket diad pakaimaton ed katalo na amin a kalaban na soberanya nen Jehova.
18. Panon a nagawa iray sampot a balikas na Salmo 112?
18 “Say bagel nanengneng to, et napaermen. Sikato mangalatenget naani ngipengipen to, tan natunaw. Say pirawat na bagel natawtaw.” (Sal. 112:10) Amin a mantultuloy ya onsumpa ed totoo na Dios so agmanbayag et “natunaw” lapud ibeg tan sanok. Say pirawat dan napatunda so kimey tayo et kaiba da met lan natawtaw kasabi “baleg ya irap.”—Mat. 24:21.
19. Anto so napanmatalkan tayo?
19 Sakey ka kasi ed saramay maliket a makaliktar ed satan ya engranden pambiktorya? Odino, no bilang ta naugip ka’d patey lapud sakit odino inkatatken antis a naderal so mundo nen Satanas, sakey ka kasi ed saramay “matunong” a napaoli? (Gawa 24:15) On so ebat mo no mantultuloy mon ipatnag so pananisia ed dondon bagat nen Jesus tan aligen si Jehova, a singa saramay irerepresenta na matunong a “too” ya adeskribe ed Salmo 112. (Basaen so Efeso 5:1, 2.) Seguroen nen Jehova a say “pakanodnonotan” da et agbalot nalingwanan, ni saray matunong a gawa ra. Sikaray nodnonoten tan aroen nen Jehova diad ando lan ando lawas.—Sal. 112:3, 6, 9.
[Paimano ed Leksab]
^ par. 5 Napatnagan ed inkatibukel tan lugan na sayan duaran salmos a manpanoan iraya. Saray kalidad na Dios ya indaydayew ed Salmo 111 et inalig na matakot ed Dios a “too” ya indeskribe ed Salmo 112, a singa napatnagan no ikompara so Salmo 111:3, 4 ed Salmo 112:3, 4.
Saray Tepet a Dalepdepen
• Antoray rason tayo pian ikelyaw so “Aleluya”?
• Anton inyaligwas ya agawa diad panaon tayo so panliliketan na saray tuan Kristiano?
• Anton klase na manangiter so aaroen nen Jehova?
[Tepetepet Parad Panagaral]
[Litrato ed pahina 25]
Pian napansiansiay matunong a talindeg ed Dios, nepeg tayon ipatnag so pananisia ed niyibung a dala nen Jesus
[Saray litrato ed pahina 26]
Saray kontribusyon a mabulbulos ya inter et makatulong ed saray biktimay kalamidad, tan ed kibubunog na saray publikasyon na Biblia


text:
Panon a Magmaliw ya Maliket so Pamilyam?
Nayarin magmaliw a maliket so panamaley tan pamilyam no unoren mo ray prinsipyod Biblia.
Introduksion
No iyaplikam iray praktikal ya base ed Biblia iran suhestion na sayan brosyur, onggawan maliket so panangasawa tan pamilyam.
SEKSION 1
Patulongan ed Dios Pian Maliket so Panangasawa Yo
Makatulong so duaran tepet pian ondakep so panangasawa yo.
SEKSION 2
Manmatoor ed Balang Sakey
Kasin pikakalugoran labat so labay ya ibaga na agpanmatoor ed asawa?
SEKSION 3
No Panon ya Solusyonan Iray Problema
Makatulong so dugan paraan pian magmaliw ya mareen tan maliket so panangasawa imbes ya magulo tan maermen.
SEKSION 4
No Panon Yon Ibadyet so Kuarta
Panon a makatulong so tiwala tan pangibagay tua?
SEKSION 5
No Antoy Gawaen Pian Agmakapikolkol ed Kapamilyam
Napagalangan mo nin siansia iray atateng mo pero agnibaliwalay panamaley yo.
SEKSION 6
No Panon ya Manguman so Panamaley no Wala lay Ugaw
No wala lay baby yo, kasin napabiskeg toy relasyon yo?
SEKSION 7
No Panon Mon Ibangat so Anak Mo
Say panagdisiplina et aliwa labat lan basta pangiter na totontonen tan panusa.
SEKSION 8
No Walay Trahedya
Kerew kay tulong.
SEKSION 9
Dayewen si Jehova Bilang Pamilya
Antoy gawaen yo pian mas maliket so panagdayew na pamilya yo?


text: 23 Tan nambilay si Sara na 127 taon; saya so karukey na impanbilay to.+2 Kanian inatey si Sara diad Kiriat-arba,+ salanti, diad Hebron,+ diad dalin na Canaan,+ tan nanermen tan nanakis si Abraham lapud si Sara.3 Insan inmalis si Abraham ed arap na bangkay na asawa to tan inkuan tod saray anak nen Het:+4 “Sakey ak a dayo tan miaayam ed limog yo.+ Ikdan yo ak pay dalin ya onkanan ponponan diad lugar yo pian niponpon ko so inatey ko.”5 Diad saya et inmebat iray ananak nen Het ed si Abraham:6 “Dengel mo kami, katawan ko. Sakey kan pangulo a pinili na Dios* ed limog mi.+ Nayarian mon iponpon so inatey mo diad sankarakpan ed saray ponponan mi. Anggapod sikami so mangisiblet na ponponan to ed sika pian nasebelan kan mangiponpon na inatey mo.”7 Kanian inmalagey si Abraham tan dinmakmomo ed saray totoo ed saman a dalin, diad saray ananak nen Het,+8 tan inkuan tod sikara: “No iyabuloy yo ya iponpon ko so inatey ko, dengel yo ak sirin tan mikasi kayod si Efron ya anak nen Zohar9 ya ilako tod siak so ungib na Macpela a kayarian to; wala itan ed sampot na uma to. Abuloyan yon diad arapan yo et ilako to itan ed siak a bayaran koy pilak so interon bili na satan+ pian nawalaan ak na dalin ya onkanan ponponan.”+10 Natan et manyudyurong si Efron a kaiba na saray ananak nen Het. Kanian inmebat si Efron a Heteo ed si Abraham a mandengdengel iray ananak nen Het, tan diad arapan na amin a linmoob ed puerta na syudad to,+ ya inkuan to:11 “Andi, katawan ko! Dengel kad siak. Iter kod sika so uma a pati say ungib a wadtan. Iter kod sika diad arapan na saray ananak na totook. Iponpon mo so inatey mo.”12 Diad satan et dinmakmomo si Abraham ed arapan na saray totoo ed saman a dalin13 tan akitongtong ed si Efron a mandengdengel iray totoo, ya inkuan to: “Dengel kad siak, ipangasim! Iter kod sika so pilak parad interon bili na uma. Awat mo iya ed siak, pian niponpon ko diman so inatey ko.”14 Insan inmebat si Efron ed si Abraham:15 “Katawan ko, dengel kad siak. Sayan dalin et manbili na 400 a siklo* a pilak, piga met labat iya ed sikatan dua? Kanian iponpon mo so inatey mo.”16 Dinengel nen Abraham si Efron, tan sinimbang nen Abraham ed si Efron so kantidad na pilak ya imbaga to a mandengdengel iray ananak nen Het, salanti, 400 a siklo* a pilak unong ed belat ya aawaten na saray managlako.+17 Kanian say uma nen Efron diad Macpela, a walad arap na Mamre—say uma tan ungib a wadman tan amin a kiew a walad loob na saray ketegan na uma—et apaletan bilang18 dalin ya asaliw nen Abraham diad arapan na saray ananak nen Het, ed arap na amin na saramay onloloob ed puerta na syudad to.19 Kayari na satan et imponpon nen Abraham si Sara ya asawa to diad ungib a walad uma na Macpela ed arap na Mamre, salanti, diad Hebron ed dalin na Canaan.20 Kanian say uma tan say ungib a wadman et inter na saray ananak nen Het ed si Abraham bilang dalin ya onkanan ponponan.+


text:
LEKSION 25
Akin tan Panon Kamin Mangipapaalagey na Saray Kingdom Hall?
Napatnagan ed tawag ya Kingdom Hall a say manunan bangat na Biblia ya aaralen ditan et say Panarian na Dios—say tema na ministeryo nen Jesus.—Lucas 8:1.
Sentro iratan na dugan panagdayew ed sakey a lugar. Ditan oorganisaen na Saray Tasi nen Jehova so pangipulong ed maong a balita na Panarian diad sakey ya lugar. (Mateo 24:14) Nanduruma so kabaleg tan desinyo na saray Kingdom Hall, balet simpli labat iratan tan maslak et pigaran kongregasyon so manguusar. Diad apalabas iran taon, angipaalagey kami na nilibon balo ya Kingdom Hall (say average et limara kada agew) ta ondarakel so membro tan bilang na kongregasyon. Panon min nagagawaan itan?—Mateo 19:26.
Walay pundo parad panagpaalagey ya manlalapud saray donasyon. Ipapawit irayan donasyon ed branch office pian nausar ed pampaalagey odino pangapiger na Kingdom Hall na saray kongregasyon a mankaukolan.
Ipapaalagey iratan na saray boluntaryo a nandurumay situasyon da ed bilay. Diad dakel a bansa, wala ray inorganisan Kingdom Hall Construction Group. Wala ray grupo na construction servant tan boluntaryo ya ontutulong ed saray lokal a kongregasyon ed pangipaalagey na Kingdom Hall da. No nasumpal day sakey, onla ra lamet ed sananey a lugar, anggan diad saray ararawin pasen ed bansa ra. Diad arum a bansa, wala ray kualipikadon Tasi ya mangaasikaso ed pampaalagey tan pangapiger na saray Kingdom Hall ed saray lugar ya niyasain ed sikara. Anggano dakel iray eksperiensyadon manboboluntaryo diad kada proyekto, karaklan ed saray mankikimey et saray membro na kongregasyon a mangusar ed Kingdom Hall. Nagagawa iyan amin lapud tulong na espiritu nen Jehova tan interon kamarerwan pansasagpot na saray lingkor to.—Salmo 127:1; Colosas 3:23.
Akin et Kingdom Hall so tawag ed pasen ya pandadayewan mi?
Panon min nagagawaan so panagpaalagey na saray Kingdom Hall ed interon mundo?


text:
Kasin Bawal ya Mangasawa Iray Kristianon Ministro?
SARAY relihyon ed interon mundo
Kanian duga labat ya itepet, Kasin ibabawal na Biblia ya mangasawa iray Kristianon ministro? Pian naebatan itan a tepet, amtaen tayo no panon ya ginmapo itan tan no panon ya dinmakel so relihyon ya manggagawa ed satan tan amtaen tayo met no antoy pakanengneng na Dios ed satan.
SAY HISTORY NA PANAGBAWAL ED PANGASAWA
Diad paliwawa nen Pope Benedict XVI ed Roman Curia nen 2006, imbaga to ya say agpangasawa et “sakey a tradisyon ya ginmapo ag-abayag kayari impanbilay na saray Apostol.”
Balet say agpangasawa et aliwan kabiangan na relihyoson kustombre na saray inmunan Kristiano nen unonan siglo. Diad tua, si apostol Pablo, ya nambilay ed saman a panaon, et pinasakbayan to iray mananisia nipaakar ed saray totoo ya mangibabaga na saray “manangibalang ya impuyan a balikas” tan “isesebel da so panangasawa.”
Legan na komaduan siglo, ginmapo iyan tradisyon ed saray “Kristianon” simbaan ya diad kaunoran et tinawag ya Romano Katoliko. Ibabaga na libron Celibacy and Religious Traditions ya satan et “walay pikonektaan to ed balon gagawaen ya panagkontrol ed pisekso diad Empiryo na Roma.”
Diad tinmumbok iran siglo, saray pantitipon na saray lider na simbaan tan saray tatawagen ya Ama na Simbaan et sinuportaan day agpangasawa na saray pari. Iisipen da ya say pisekso et manudutak tan kontra ed responsabilidad na saray pari. Balet, impaimano na Encyclopædia Britannica ya “anggan nen koma-10 a siglo et dakel ni ray pari tan anggan saray obispo ya walaay asawa.”
Say pangasawa na saray pari et imbawal na simbaan na Romano Katoliko legan na saray Lateran Council nen 1123 tan 1139, ya agawa ed Roma, tan anggad natan et saya so tutumboken da. Lapud saya, naiwasan na simbaan ya naandi so pakayari tan nabawasan so nanaalmo na satan no saray pari et mangasawa tan ipatawir dad ananak da so kayarian na simbaan.
SAY PAKANENGNENG NA DIOS ED AGPANGASAWA
Say pakanengneng na Dios ed agpangasawa et malinew ton imbalikas ed Salita to, say Biblia. Nabasa tayo ditan iray imbaga nen Jesus nipaakar ed saramay nansiansian anggapoy asawa ya singa sikato “lapud Panarian na tawen.” (Mateo 19:12) Mipara met ed satan so imbaga nen Pablo nipaakar ed saray Kristiano ya pinili dan tumboken so alimbawa to ya agmangasawa “nisengeg ed maong a balita.”
Balet, si Jesus tan si Pablo et agda imbawal ya mangasawa iray ministro. Imbaga nen Jesus ya say agpangasawa et aliwan parad amin ya papatumbok to noagta para labat ed saramay naikdan na “pakasarag.” Nen insulat nen Pablo so nipaakar ed “saray anggapoy asawa,” inamin to: ‘Anggapoy iter kon ganggan a nanlapud Katawan, balet say iter ko et opinyon ko.’
Sakey ni, ipapanengneng na Biblia ya dakel so Kristianon ministro ya walaay asawa nen inmunan siglo, kaiba lay apostol Pedro. (Mateo 8:14; Marcos 1:29-31; 1 Corinto 9:5) Diad tua, lapud ondarakel iray manggagawa na seksual ya imoralidad diad Roma ed saman a panaon, insulat nen Pablo ya no walay asawa na sakey ya manangasikaso, nepeg ya “saksakey so asawa to” tan “matulok tan makalakal iray ananak to.”
Aliwa iyan panangasawa ya anggapoy sekso, ta prangkaan ya imbaga na Biblia ya “iter komon na asawan laki so kanepegan na asawa to” tan agda “sisibletan so kada sakey” nipaakar ed pisekso. (1 Corinto 7:3-5) Malinew sirin ya ag-ibabawal na Dios so pangasawa tan agpipiliten ya agmangasawa iray Kristianon ministro.
NISENGEG ED MAONG A BALITA
No aliwan bawal so pangasawa, akin balet et mas pinaboran nen Jesus tan Pablo so agpangasawa? Lapud no anggapoy asawa na sakey, mas baleg so panaon ton ipulong so maong a balita ed arum. Mas makapangiter iray anggapoy asawa, lapud agda naeeksperiensya iray kapagaan na walaay asawa.
Nengnengen tayoy alimbawa nen David, ya inmekal ed trabaho ton atagey so sueldo diad Mexico City tan inmalis ed melag a baley diad Costa Rica pian manbangat ed arum nipaakar ed Biblia. Kasin parad si David et akatulong so kipapasen to bilang anggapoy asawa? “On,” so kuan to. “Aliwan mainomay so man-adjust ed balon kultura tan duman paraan na panagbilay, balet lapud say aasikasoen ko labat et sarilik, mas mainomay koy nan-adjust.”
Imbaga nen Claudia, sakey a Kristianon anggapoy asawa ya inmalis ed saray lugar ya kaukolan iray managpulong: “Maliket ak ed panlilingkor ko ed Dios. Ombibiskeg so pananisiak tan say relasyon ko ed Dios no nanenengneng koy pangaasikaso to ed siak.”
“Aliwan importante no walay asawam odino anggapoy asawam, basta iter moy sankaabigan mo ed si Jehova a Dios, magmaliw kan maliket.”
No anggapoy asawam, aliwa itan ya problema. Onia ni imbaga nen Claudia: “Aliwan importante no walay asawam odino anggapoy asawam, basta iter moy sankaabigan mo ed si Jehova a Dios, magmaliw kan maliket.”


text:
KAPITULO 17
Say Paraan Pian Magmaliw a Maliket
LABAY tayon amin so magmaliw a maliket, agta ontan?— Balet daiset a totoo so talagan maliket. Antam no akin?— Lapud agda amta so sekreto na pagmaliw a maliket. Isipen da a say pakawalaan na dakel a materyal et paraan pian magmaliw a maliket. Balet no wala la’d sikara irayan bengatla, agmanbayag so liket da.
Nia so importantin sekreto. Inkuan na Sankamaongan a Managbangat: “Wala so lalon liket ed pangiter nen say pangawat.” (Gawa 20:35, NW) Kanian, antoy paraan pian magmaliw a maliket?— On, say pangiter na saray bengatla ed arum tan panulong ed sikara. Kasin antam itan?—
Nonoten ta pa ni iya. Kasin imbaga nen Jesus ya aliwan maliket so too ya akaawat na regalo?— Andi, agto imbaga itan. Labay moy makaawat na saray regalo, agta ontan?— Labay met na amin itan. Maliket itayo no makaawat tayo na marakep iran bengatla.
Balet inkuan nen Jesus a wala so lalon liket no mangiter itayo. Kanian siopa so nibagam ya angiter na dakel a bengatla ed totoo?— On, si Jehova a Dios.
Ibabaga na Biblia a say Dios so ‘mangiiter ed amin a totoo na bilay tan panlinawa tan amin a bengatla.’ Iikdan to itayo na uran tan sinag na agew, ta pian saray tanaman so ombaleg et walay naakan tayo. (Gawa 14:17; 17:25) Kanian ibabaga na Biblia a si Jehova et “maliket a Dios”! (1 Timoteo 1:11, NW) Say pangiter ed arum so sakey ed saray bengatlan mamaliket ed Dios. Tan no mangiter itayo, mamaliket met itan ed sikatayo.
Natan, anto so niiter tayo ed arum a totoo? Antoy nibagam?— No maminsan et mabmabli so regalo. No say iregalom et sasaliwen, kaukolan mon bayaran itan. Kanian no labay moy mangiter na ontan a regalo, kaukolan moy mantipon na kuarta anggad wala lay nisaliw moy regalo.
Balet aliwan amin a regalo et sasaliwen. Alimbawa, no ampetang so panaon, say sanbason ambetel a danum so makarepresko. Kanian no iter mo itan a pinagkaregalo ed toon makakainom lan maong, naliketan ka lapud pangiter mo.
Nasabi agew et nayarin sika tan si nanay mo so manluto na cookies. Makapaliket itan. Balet antoy nayarin gawaen mo ed arum ed saratan a cookies pian lalon mamaliket ed sika imbes a kanen mon bukor iratan ya amin?— On, nayarian mon ikdan so sakey ed saray kaarom. Labay mo ta a gawaen itan?—
Amta na Sankamaongan a Managbangat tan saray apostol to a maliket so mangiter. Antam no antoy inter da ed arum a totoo?— Samay sankarakepan a bengatla ed mundo! Kabat da so katuaan nipaakar ed Dios, tan maliket dan innabang iyan maong a balita ed arum. Ginawa da iya tan agda impabayaran so inter da.
Sakey ya agew, si apostol Pablo tan say maong a kaaro to si babangatan a Lucas et akasabat ira na sakey a bii a labay to met so naliketan diad pangiter. Sikatoy asabat da diad ilog. Linma si Pablo tan Lucas diman lapud abalitaan da a diman so pampipikasian. Tua a sanen akasabi ira, asabian da so pigaran bibii a manpipikasi.
Impaamta nen Pablo ed sarayan bibii so maong a balita nipaakar ed si Jehova a Dios tan say Panarian to. Sakey ed sikara et manngaran na Lydia, tan sikatoy dinmengel a maong. Insan labay nen Lydia so manggawa na bengatla pian ipanengneng a talagan labay to so maong a balita a nadngel to. Kanian imbaga to ed si Pablo tan Lucas: ‘No ikuan yon matoor ak ed si Jehova, loob kayo ed abung ko tan mansiansia ni.’ Et pinatuloy tora ed abung to.
Maliket si Lydia ya amatuloy ed sarayan lingkor na Dios. Labalabay to ira lapud sikatoy tinulongan da a makaaral nipaakar ed si Jehova tan si Jesus tan no panon a makapambilay so totoo ya andi-anggaan. Sikatoy aliketan ed impamakan tan impamatuloy to ed si Pablo tan Lucas. Kanian amaliket ed si Lydia so impangiter to lapud talagan labay toy mangiter. Nepeg tayon tandaan itan. Nayarin walay mamilit ed sikatayon ikdan tayo na regalo. Balet no talagan agtayo labay so manregalo, agtayo panliketan so mangiter.
Alimbawa, panon to no walay pigaran kendim? No piliten ta ka ya ikdan moy sananey ya ugaw, kasin maliket kan mangiter?— Balet, panon to no walay pigaran kendim tan nabet moy labalabay mon kaaro? No sikay akanonot ya ikdan moy kaarom, agta makapaliket itan ed sika?—
No maminsan et inar-aro tayo so sakey a too kanian labay tayon iter lay amin a parad sikatayo. Legan ya ombibiskeg so aro tayo ed Dios, labay tayo met ya iter ed Sikato so amin a walad sikatayo.
Walay kabat na Sankamaongan a Managbangat a pobrin bii ya onia so alikna to. Sikatoy anengneng to diad templo ed Jerusalem. Wala labat lay duaran angkelag a sinsilyo to; alenleneg la itan a kuarta to. Balet impelag to iratan ed kahon bilang kontribusyon, odino regalo, parad templo. Anggapoy amilit ed sikaton gawaen itan. Maslak a totoo diman et agda amta so ginawa to. Ginawa to itan lapud labay to tan lapud inaro ton talaga si Jehova. Maliket lapud sikatoy akapangiter.
Dakel iray paraan a makapangiter itayo. Wala ta iray nanonotan mo?— No mangiter itayo lapud talagan labay tayo, manliket itayo. Kanian ibabaga ed sikatayo na Sankamaongan a Managbangat: “Mangiter kayo.” (Lucas 6:38) No gawaen tayo itan, napaliket tayo so arum a totoo. Tan magmaliw itayon sankaliketan ed amin!
Basaen ta so arum ni no panon a say pangiter so mamaliket, diad Mateo 6:1-4; Lucas 14:12-14; tan 2 Corinto 9:7.


text:
LEKSION 15
Agnilingwanan nen Jehova si Jose
Nen walad prisoan si Jose, say Faraon ya ari na Ehipto et nankugip tan anggapoy makapangipaliwawa ed saray kugip to. Imbaga na sakey ya lingkor na Faraon ya sarag iratan ya ipaliwawa nen Jose. Kanian tampol ya impatawag na Faraon si Jose.
Imbaga na Faraon: ‘Ibagam pa no antoy labay ya ibaga na saray kugip ko.’ Imbaga nen Jose ed Faraon: ‘Pitoran taon ya dakel so naakan ed Ehipto. Kayari to balet, pitoran taon met ya walay eras. Manpili kayo na marunong ya laki ya mantipon na naakan pian agnaerasan iray totoo yo.’ Inmebat so Faraon: ‘Sika so pilien ko! Magmaliw kan komadua ya sankatageyan ed Ehipto!’ Akin et amta nen Jose so labay ya ibaga na saray kugip na Faraon? On, ta tinulongan nen Jehova.
Pitoy taon ya nantipon si Jose na naakan. Insan agawa imay imbaga nen Jose ya eras ed interon mundo. Saray totoo ed nanduruman lugar et oonlad si Jose pian mangaliw na naakan. Nen abalitaan na ama ton si Jacob ya walay naakan ed Ehipto, imbaki tod man so samploran ananak to pian mangaliw na naakan.
Linmad si Jose iray ananak nen Jacob, tan abirbir to ran tampol. Balet ag-amta na saray kuya to ya sikato si Jose. Tinmalimukor ira ed sikato, singa ed samay akugip to nen ugaw ni. Labay ya naamtaan nen Jose no kasin anguman lay ugali na saray kuya to. Kanian imbaga tod sikara: ‘Espiya kayo. Linma kayo dia pian nengnengen no iner so mainomay ya lusoben ed bansa mi.’ Imbaga da: ‘Andi! Taga kamid Canaan, 12 kami ya sanaagi. Balet inatey lay sakey ya agi mi, tan say bolirek et kaiba na ama mi.’ Imbaga nen Jose: ‘Awit yo dia so bolirek ya agi yo pian manisia ak ed sikayo.’ Kanian sinmempet ira pian ibaga rad ama ra.
Nen naupot lamet so naakan na pamilya da, pinapawil nen Jacob ed Ehipto iray ananak to. Natan et kaiba da lay Benjamin, say bolirek ya agi da. Labay ya suboken nen Jose iray kuya to, kanian impaikarga to so pilak ya kopa to ed sako na ilik nen Benjamin, tan pinalsaan to ra ya tinakew da. Abiglan maong iray kuya to nen nalmo na saray lingkor nen Jose so kopa diad sako nen Benjamin. Akikasi rad si Jose ya sikara lay dusaen to imbes ya si Benjamin.
Ditan naamtaan nen Jose ya anguman lay ugali na saray kuya to. Agto la napigilan so liknaan to, kanian manakis ya maong tan imbaga to: ‘Siak si Jose ya agi yo. Mabilay ni amak?’ Abigla iray kuya to. Imbaga tod sikara: ‘Agkayo oneermen ed ginawa yod siak. Ta imbaki ak dia na Dios pian iligtas kayo. Apura yo sirin, awit yo diay amak.’
Sinmempet ira pian ibagad ama ra so maong ya balita, insan da impila ed Ehipto. Akapannengneng ya siansia si Jose tan say ama to kayari na dakdakel ya taon.
“No agyo perdonaen iray totoo ed saray impakalingo ra, agmet perdonaen na Ama yo iray impakalingo yo.”—Mateo 6:15